Халқ қабулхонаси ишончни оқламоқда\nМамлакатимизда Президент Шавкат Мирзиёев ташаббуси билан ҳудудларда ташкил этилган Халқ қабулхоналари давлат ва жамият ҳаётининг турли соҳаларидаги камчиликлар, тараққиётга тўсқинлик қилаётган муаммоларга барҳам бериш, юртдошларимизнинг қонуний ҳуқуқ ва манфаатларини таъминлашнинг самарали механизмига айланди.\nНатижада йиллар мобайнида йиғилиб қолган муаммолар ўз ечимини топаяпти, камчиликлар бартараф этилаяпти.\n2017 йилда Ўзбекистон Республикаси Президентининг Самарқанд шаҳридаги Халқ қабулхонасига жами 2342 та мурожаат келиб тушган. Уларнинг 2130 таси ҳудудлардаги ташкилотларга кўриб чиқиш учун юборилди. Шунингдек, мурожаатларнинг 204 таси тегишли тартибда юқори турувчи ташкилотларга жўнатилган бўлса, 9 таси Ўзбекистон Республикаси Президентининг Самарқанд шаҳридаги Халқ қабулхонаси назоратига олинди. Жумладан, мурожаатлар коммунал хизматлардан фойдаланганлик учун ҳисобланган нореал қарздорлик, уй-жой билан таъминлаш ёхуд ер ажратиш, моддий ёрдам, қурилиш, ички ишлар идоралари, Ўзбекистон Республикаси Бош прокуратураси ҳузуридаги Мажбурий ижро бюроси шаҳар бўлими ходимлари, судлар, шаҳар прокуратураси, банк ва молия муассасалари, давлат хизматлари фаолияти, табиий газ, электр энергияси ва сув таъминоти, бандлик, пенсия тайинлаш ва нафақа пулларини олиш, алимент ундириш, кредит ажратилиши, соғлиқни сақлаш тизими, олий таълим ва бошқа бир қатор соҳаларга доир эканини таъкидлаш жоиз. Албатта, барчани мурожаатларнинг қаноатлантирилиши жараёни қандай кечаётгани қизиқтириши табиий. Ўтган йилдаги ариза ва шикоятларнинг 446 таси қаноатлантирилган бўлса, 1 таси рад этилган. Бундан ташқари, 1682 та мурожаатга тушунтириш берилди, 212 та ариза ўрганилмоқда. Шунингдек, 1 та шикоят аноним, деб топилди.\nМурожаатлар билан ишлашда мутасадди идора ва ташкилотлар раҳбарлари ҳамда масъул ходимларининг масъулиятсизлиги оқибатида 348 та ариза муаллифига қонунда белгиланган муддатдан кечиктириб, юзаки жавоб қайтарилганини таъкидлаш лозим. 465 та аризага кечиктириб жавоб хати йўлланган. Жумладан, Маҳмуд Кошғарий кўчаси, 76-«А» уйда истиқомат қилувчи С. Турсуновнинг ноқонуний қурилиш юзасидан берган аризаси 2017 йилнинг 18 май куни рўйхатдан ўтказилиб, кўриб чиқиш учун шаҳар ҳокимлигига юборилган эди. Шаҳар ҳокимлиги эса ушбу мурожаатга ўтган йили 28 август куни белгиланган қонуний муддатдан кечиктириб, юзаки жавоб қайтарган.\nБу биргина ҳолат эмас, балки бошқа бир қатор аризаларга жавоб беришга ҳам шундай масъулиятсизлик билан ёндашилганини қайд этиш жоиз. Ҳатто баъзи мурожаатларга шаҳар ҳокимлиги мутасаддиларидан жавоб қайтарилмаган. Чунончи, Наврўзий кўчаси, 2-йўлак, 6-уйда яшовчи А. Расуловнинг бузилган савдо дўкони учун ер ажратиш юзасидан ёзган аризаси 2017 йилнинг 21 ноябрь куни рўйхатга олиниб, кўриб чиқиш учун шаҳар ҳокимлигига йўлланган. Ариза муаллифига эса жавоб хати ҳамон юборилмаган.\nШаҳар ички ишлар бошқармаси томонидан ҳам мурожаатларни қонунда белгиланган муддатларда кўриб чиқиш ва жавоб қайтаришга масъулиятсизлик билан ёндашилаётгани кузатилаётир. Хусусан, Самарқанд тумани «Юқори арабхона» маҳалласида яшовчи З. Ражабова 2017 йил 29 май куни оилавий муаммолари бўйича ариза билан мурожаат қилган. Шаҳар ички ишлар бошқармаси томонидан жавоб хати 16 август куни юборилган. Бундан ташқари, фуқаролар О. Усмонов, Т. Лазерева, М. Акбаров, Р. Ҳакимова ва бошқа фуқароларнинг аризалари қонунда белгиланган муддатда кўриб чиқилмаган ҳамда жавоб хатлари кечиктириб жўнатилган. Фуқароларнинг аризаларини ўрганишни пайсалга солаётган, жавоб хатларини кечиктириб юбораётганлар орасида Ўзбекистон Республикаси Бош прокуратураси ҳузуридаги Мажбурий ижро бюроси шаҳар бўлими, «Маҳалла» хайрия жамоат фондининг шаҳар бўлинмаси ҳам бор.\nЎзбекистон Республикасининг «Жисмоний ва юридик шахсларнинг мурожаатлари тўғрисида»ги қонуни талабларини бузиб, фуқароларнинг мурожаатига ўз вақтида жавоб қайтармаган масъул ходимларнинг 8 нафарига нисбатан қонуний чоралар кўрилди.\nМурожаатларга кечиктириб жавоб қайтариш, уларни қаноатлантириш ўрнига юзаки тушунтириш бериш билан боғлиқ ҳолатларга кўплаб мисолларни келтириш мумкин.\nКорхона ва ташкилотлар раҳбарлари ҳамда масъул ходимлари томонидан юртдошларимизнинг аризаларида тилга олинган муаммоларнинг ҳал этилмаётгани, масалага панжа орасида қаралаётгани оқибатида Ўзбекистон Республикаси Президентининг Самарқанд шаҳридаги Халқ қабулхонасига такрорий мурожаатлар келиб тушаётганини таъкидлаш лозим. Масъулларнинг бундай хатти-ҳаракатлари фуқароларнинг ҳақли эътирозларига сабаб бўлаётир. Жумладан, Рудакий кўчаси, 124-уй, 73-хонадонда яшовчи Х. Саидовнинг бузилишга тушган уйи учун берилган турар жойни қурилиш ташкилоти томонидан беришга тўсқинлик қилаётгани ҳақидаги аризаси 2017 йилнинг 28 ноябрь куни рўйхатга олиниб, кўриб чиқиш учун вилоят прокуратурасига юборилган эди. Лекин муаммо ҳал этилмагани боис, фуқаро жорий йилнинг 5 январида Ўзбекистон Республикаси Президентининг Самарқанд шаҳридаги Халқ қабулхонасига такрорий мурожаат қилишга мажбур бўлди. Унинг аризаси кўриб чиқиш учун шаҳар прокуратурасига юборилди. Мирзо Улуғбек кўчаси, 61-хонадонда яшовчи А. Камоловнинг ички ишлар идоралари ходимларининг хатти-ҳаракатидан норозилиги тўғрисидаги аризаси 2017 йилнинг 6 ва 24 октябрь кунлари такроран рўйхатдан ўтказилиб, мурожаат шаҳар прокуратурасига жўнатилган. Ушбу мурожаатда баён этилган муаммо ҳал этилмаган ва тушунтириш бериб, жавоб хати юборилган.\nАҳмад Югнакий кўчаси, 16-хонадонда яшовчи М. Ашурованинг фойдаланилган табиий газ учун нореал қарздорлик ҳисобланганига доир аризаси 2017 йил 24 октябрь, 8 ноябрда такрорий рўйхатга олинган. Ариза шаҳар прокуратурасидан Ўзбекистон Республикаси Бош прокуратураси ҳузуридаги Мажбурий ижро бюроси шаҳар бўлимига йўлланган. Фуқаронинг муаммоси ҳал этилмаган ва тушунтириш бериб, жавоб хати берилган. М. Ашурова эса мутасаддиларнинг жавобидан қониқмаган ҳолда 6 январь куни такрорий мурожаат этди. Ўтган йил мобайнида мутасаддиларнинг масъулиятсизлиги оқибатида фуқаролардан 23 та мурожаат келиб тушди.\nУмуман, халқимизни рози қилиш, бугунги кунидан кўнгли тўлишини таъминлаш, уларни қийнаётган муаммоларни ўз вақтида ҳал этишга кўмаклашиш, таклиф ва ташаббусларини қўллаб-қувватлаш фаолиятимизнинг бош мезонидир. Юқоридаги каби салбий ҳолатларга такроран йўл қўйилмаслиги учун мутасадди идора ва ташкилотларнинг раҳбарларига тегишли тартибда таклиф ва кўрсатмалар берилаяпти. Давлатимиз раҳбари томонидан йўлга қўйилган халқ билан мулоқот қилишнинг ўзига хос ушбу механизми юртдошларимизнинг фикрини тинглаш, муаммоларни ҳал қилишнинг комплекс чораларини ҳаётга татбиқ этишга замин яратмоқда. Ушбу амалий ишлардан кўзланган асосий мақсад халқимизнинг фаровон ва бахтли ҳаётини таъминлаш, давлат ва жамиятнинг турли жабҳаларини модернизация қилиш, тараққиётнинг барқарор суръатларига эришишдан иборат.\nМуаллиф: Жамшид УМАРОВ, Ўзбекистон Республикаси Президентининг Самарқанд шаҳридаги Халқ қабулхонаси мудири\n29.01.2018 816 № 7 Сиёсат


‘Эримни ушлаб, жазосини беринг’ - BBC News O'zbek\n‘Эримни ушлаб, жазосини беринг’\nБундай даъват билан афғон ҳукуматига ўтган ҳафта ўз эри ҳар икки қулоғини ҳам кесиб ташлаган Зарина чиққан.\nЮз берган машъум ҳодиса ортидан ҳануз касалхонада қолаётган 23 ёшли Зарина эрини ушлашлари ва маҳкамага тортишларини талаб қилган.\nЗарина турмуш ўртоғининг нега бу ишга қўл ургани сабаби эса, маълум эмас.\nАгар, жабрдийда бу жувоннинг сўзларига ишонилса, Эронда меҳнат муҳожирлигида банд бўлган эри ўта рашкчи бўлган. Наша ҳам чекиб турган.\nАфғонистоннинг Ўзбекистонга бевосита чегарадош шимолий Балх вилоятида юз берган бу воқеа ортиданоқ маҳаллий полиция тергов ишларини бошлаган.\nАммо вилоят маркази Мозори Шариф шаҳрида бўлган мухбиримиз Ҳаёт Шайбоннинг айтишича, зўравон эр ҳануз қўлга олинманган.\nПолициянинг ҳозирги тахминларига кўра, у аллақачон Эронга қочиб кетган бўлиши ҳам мумкин.\nМухбиримизнинг айтишича, бир ҳафтадирки, Балх вилоят касалхонасида қолаётган Заринанинг аҳволи ҳозир анча яхши.\nАммо, шифокорларнинг сўзларига кўра, Заринанинг четда пластик жарроҳлик амалиётига эҳтиёжи бўлади.\nКасалхонага бориб, Заринани кўриб қайтган мухбиримиз Ҳаёт Шайбоннинг айтишича, шифокорлар айни шу эҳтимолни назарда тутиб, кесиб ташланган икки қулоғи супрасини терисидан тозалаб, унинг қорни териси остига тикиб қўйишган.\nМухбиримизга кўра, Заринанинг четда пластик жарроҳлик амалиёти ўтказишида кўмак беришларини сўраб қилган мурожаатига ҳозирча марказий афғон ҳукумати томонидан бирор бир муносабат бўлмаган.\nБирор бир маҳаллий ёки халқаро ноҳукумат ташкилоти ҳам шу кунга қадар бу каби ташаббус билан чиқмаган.\nАён бўлишича, Балх вилоят ҳокимлиги ҳам Зарина билан юз берган ҳодисага бирор бир муносабат билдиришга шошилаётгани йўқ.\nМаҳаллий фаоллар эса, ҳозирча кўмак беришларига оид оғзаки ваъдалар билан чекланишмоқда.\nЗаринанинг қачон касалхонадан чиқиши маълум эмас.\nАммо, ёш жувоннинг сўзларидан аён бўлишича, эрининг уйига қайтиш ва у билан ортиқ яшаш нияти йўқдир.\nТаъкидлаш жоиз, сўнгги йилларда ноодатий бир равишда Афғонистон шимолида бу каби шафқатсиз маиший зўравонлик ҳолларининг ортиб бораётгани кузатилади.\nУстига устак, Заринанинг ҳодисаси ортидан, биргина Балх вилоятининг ўзида яна кетма-кет иккита мудҳиш воқеа юз берган.\nЭронда меҳнат муҳожирлигида банд бир эркак собиқ нишонлиси бўлган ёшгина жувонни эрининг уйида отиб ўлдирган.\nПул топиш учун узоқ йиллардан буён Америкада ишлаб юрган эри билан уришиб қолганини айтган бошқа бир аёл эса, икки фарзанди билан ўзини кўпқаватли уйнинг 5-қаватидан пастга ташлаб юборган.\nҲозир бу учовлоннинг ҳам турли кўринишдаги тан жароҳатлари билан Балх вилоят марказий касалхонасида эканликлари айтилади.\nМухбиримизнинг айтишича, Афғонистонда бу каби ҳолатларга, одатда, маиший зўравонликдан кўра, оилавий жанжал, деб қараш ҳоллари устунлик қилади.\nҚанчалик шафқатсиз бўлмасин, маиший зўравонликда гумон қилинган шахсларнинг маҳкамага тортилиб, ҳукм этилгани ҳолларига оид хабарлар эса, деярли кўзга ташланмайди, дейди мухбиримиз.\nАфғонистонда "Маиший зўравонликларга қарши кураш тўғрисида"ги қонун президент Ҳамид Карзай бошқаруви даврида - 2009 йилда қабул қилинган.\nТолибон тузуми қулатилиши ортидан бор-йўғи 8 йил ўтиб қабул қилинган бу қонун афғон хотин-қизларининг ҳимояси йўлида олдинга қўйилган муҳим қадам сифатида ҳам Афғонистон ичкариси ва ҳам ташқарисида олқишларга сазовор бўлган.\nЯнги таҳрирдагиси бир неча йилдан буён мамлакат парламенти муҳокамасида бўлса-да, бу қонун ҳамон ўзининг амалий кучини йўқотмай келган.\nАммо, афғонистонлик фаолларга кўра, аҳоли ҳуқуқий саводхонлик даражасининг пастлиги, асрлардан буён шаклланиб келган урф-одатлар ва бутун мамлакат бўйлаб чуқур илдиз отган коррупция ҳоллари унинг ижросини деярли имконсиз қилиб қўйган.\nХудди шу манзарада ночорлик, ишсизлик кўламининг янада ортиб, хавфсизлик билан боғлиқ вазиятнинг жиддий издан чиқиб бораётгани эса, афғон хотин-қизларини аксарият ҳолларда шафқатсиз маиший зўравонлик ҳолатлари қаршисида ожиз қилиб қўйган.\nУстига устак, бу каби ҳолат, йилларки, улар аҳволларини яхшилаш ва ҳуқуқлари ҳимоясини кафолатлаш - халқаро ҳамжамият томонидан Афғонистонга берилган ва берилажак миллиардлаб долларлик молиявий кўмакларнинг асосий шартларидан бири қилиб қўйилган ва қўйиб келинган бир манзарада кузатилмоқда.\nБошқа томондан, бу - ўтган икки йилдан ортиқроқ вақт давомида Афғонистон президенти Муҳаммад Ашраф Ғаний ва биринчи хонимининг каттаю кичик минбарлардан бериб келаётган энг катта ваъдаларидан бири ҳам бўлади.\nХудди шу ўринда таъкидлаш жоиз, қулоқ, бурун, лабларининг кесиб ташланиши, тиғбурон, тошбўрон ва оммавий сазойи қилинишлари каби афғон хотин-қизларига қарши шафқатсиз жисмоний зўравонлик ҳолларининг Афғонистонда, айниқса, айнан янги миллий бирдамлик ҳукумати бошқаруви даврида кескин ортгани кузатилади.\nУстига устак, афғон хотин-қизлари билан боғлиқ сўнгги уч мудҳиш воқеълик Афғонистоннинг, йилларки, нисбатан тинч ва обод бир вилояти - Балхда кузатилган.


Posted by Istam on 01.07.2020\nХИИ «Kogon Yog’-Ekstraksiya zavodi» АЖ Кузатув кенгашининг 2020 йил 30-июндаги қарорига асосан 2020-йил 24-июль куни соат 11:00 да Жамият акциядорларининг навбатдан ташқари умумий йиғилиши ўтказилишини маълум қиламиз.\n– Жамият акциядорларининг навбатдан ташқари умумий йиғилишини ўтказиш ҳақида хабар бериш учун — 2020 йил 30-июнь;\n– Жамият акциядорларининг навбатдан ташқари умумий йиғилишида иштирок этиш учун – 2020-йил 20-июль.\n3. Жамиятнинг 2019 йил якуни бўйича Халқаро молиявий хисобот стандартлари (ХМХС) ҳамда Миллий бухгалтерия хисоби стандартлари (МБХС) асосида ташқи аудиттекшируви ўтказиш учунаудиторлик ташкилоти ва унинг хизматларига тўланадиган хақнингхақнинг энг кўп миқдорини белгилаш.\nАкциядорларни рўйхатга олиш 2020-йил 24-июл куни соат 10:00 да бошланади. Акциядорлар навбатдан ташқари умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни (паспорт) рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.


RSF: Йил давомида 49 журналист ўлдирилган\n13 апрел 2021, Тошкент вақти: 22:29\nЖорий йил бошидан бери жаҳонда 49 нафар журналист ўлдирилди, бу бир йил аввалги вазиятга нисбатан икки баробар кам. Уларнинг жуда ози қуролли низолар юз бераётган ҳудудларда ҳалок бўлган. Бу ҳақда “Чегара билмас мухбирлар” (RSF) халқаро ташкилотининг йиллик ҳисоботида айтилади.\nҲисоботга кўра, 389 нафар журналист ва оммавий ахборот воситаларининг бошқа ходимлари касбий фаолияти туфайли қамоқхоналарда тутиб турилибди. Бу ўтган йилдаги кўрсаткичга нисбатан 12 фоизга кўпдир.\nҲисобот 2019 йил 1 январидан 1 декабригача бўлган даврга оид маълумотларни ўз ичига олади.\nПанжара ортидаги журналистларнинг энг кўпи Хитойда (130 киши). Журналистларни қамаш бўйича Миср (36 киши) ва Саудия Арабистонида (32 киши) ҳам аҳвол мақтарли эмас.\n“Чегара билмас мухбирлар” маълумотига кўра, Россияда олти нафар журналист озодликдан маҳрум қилинган.\n2019 йилда Мексика, Сурия, Афғонистон, Покистон ва Сомали журналистлар учун энг хавфли мамлакатлар ўлароқ эътироф этилган.


14:11 / 24.11.2017\nТоҳир Муқимов (исм-фамилиялар ўзгартирилган) икки нафар фарзандини ҳалол ризқ билан боқаётган, тартибли киши эди. Аммо арзимас кўнгил ранжиш туфайли аламини ичкиликдан олмоқчи бўлди. У шундай қилди ҳам. Бутун борлиқни, ҳатто нима иш қилаётганини унутди, деб ёзади “Ҳуқуқ” газетаси.\nОшхонадан чиқиб келаркан, рўпарада турган “Дамас” унинг эътиборини тортди. Буни қарангки, машина эгасининг эътиборсизлиги туфайли унинг калити жойида қолган экан. Машинага ўтирган Тоҳир газни босди-ю, боши оққан томонга ҳайдаб кетди.\n“Кўзимни очганимда кенг далада ётганимни, қандай келиб қолганим, олдимда турган машина кимники, қаердан келиб қолганини билмадим, - деди у суд жараёнида. – Қилган ишимдан афсусдаман, вояга етмаган фарзандларим бор... Иложи бўлса, енгиллик беринглар...”.\nУшбу ҳолатда яхшиямки, фожиа юз бермади. Акс ҳолда, неча оила мусибатга, ортиқча ташвишу аламга рўбарў бўлиши тайин эди.\nҲа, “Кўза кунда эмас, кунида синади”. Ҳуқуқни муҳофаза қилувчи органлар ходимларининг тезкор ҳаракатлари туфайли “Дамас” эгасига қайтарилди.\nТоҳир Муқимов эса Ўзбекистон Республикаси Жиноят кодексининг тегишли моддалари билан айбдор, деб топилиб, 5 йил муддатга озодликдан маҳрум этилди.\nЖиноятга жазо муқаррар. Оддий турмуш ташвишларидан аламзадалик ясаб, ичкиликка ошно тутунган Т.Муқимов сингари кишиларга бу каби воқеалар сабоқ бўлса ажаб эмас.\nБинони бузиш ишларига жалб этилган мактаб ходими иш вақтида жароҳатланди\nОта ўғлини жиноятга бошлади\nГаз бўлмаса ҳам қарз бор: Янгиқўрғонда депутатлар аҳоли билан мулоқот ўтказди


Яккасарой тумани Бобур кўчасидаги кўп қаватли уйларнинг фасадлари таъмирланиб, велойўлак ташкил этилади - Anhor\nAnhor Все посты Яккасарой тумани Бобур кўчасидаги кўп қаватли уйларнинг фасадлари таъмирланиб, велойўлак ташкил этилади\nЯккасарой тумани Бобур кўчасидаги кўп қаватли уйларнинг фасадлари таъмирланиб, велойўлак ташкил этилади\nБугун Яккасарой туманидаги “Дўстлик” боғи олдида туман ҳокими Анвар Сайфутдинов ОАВ вакиллари, блогерлар маҳалла фуқароларига Бобур кўчасида режалаштирилган ишларнинг лойиҳаси билан таништирди. Бу ҳақда туман ҳокимлигининг матбуот хизмати хабар беради.\nРежага мувофиқ, Ислом Каримов ва Бобур кўчаси кесишмасидан Бобур кўчаси бўйлаб Бобур ва Нукус кўчалари кесишмасигача бўлган оралиқда велойўлак барпо этилади. Шунингдек, автомобиллар қатнов қисмининг ўртасида бордюрлар билан мустаҳкамланган яшил майдонлар ташкил қилинади.\nБу масалада туман ҳокими ОАВ вакиллари ва фуқароларни қизиқтирган барча саволларга атрофлича жавоб бериб ўтди. Таъмирлаш-ободонлаштириш ишлари давомида қатнов қисмининг фақат биттадан йўлакларида автомобиллар ҳаракати қисман чекланишини айтиб, ноқулайликлар учун узр сўради.\nАҳолига қўй ва эчки тарқатишга 100 миллион доллар йўналтирилади


Парижда яна бир полициячи отиб ўлдирилди\n14 май 2021, Тошкент вақти: 15:32\nПарижда 12 кишининг ўлимига сабаб бўлган ҳужумдан бир кун ўтиб, 8 январь куни яна бир полициячи аёл отиб ўлдирилди.\nАйни пайтда, Charlie Hebdo журнали таҳририятига қилинган ҳужум ортидан ўтказилган тергов жараёнида бир неча киши қўлга олингани хабар қилинди. Париждаги ҳажвий журнал таҳририятида 7 январь куни содир бўлган ҳодисада 12 киши ҳалок бўлди.\nҲозирча бугунги ҳодиса кеча ҳажвий журнал таҳририятига қилинган ҳужум билан боғлиқлиги аниқ эмас.\nПолицияга кўра, бугунги отишма Парижнинг жанубий минтақасида рўй берган. Порт де Шатиййон мавзесидаги воқеада шаҳар ҳокимияти ходими жиддий жароҳат олгани айтилмоқда.\nПолициядаги манба Франс пресс агентлигига ўқ ўтказмайдиган камзул кийган эркак автоматдан ўт очганини гапириб берди.\nВоқеа жойига етиб келган Франция Ташқи ишлар вазири Бернар Казенёв отишмани бошлаган эркак очиқда қолаётганини билдирди.\nҲозирча бугунги отишма 7 январь куни Charlie Hebdo журнали таҳририятига қилинган ҳужум билан боғлиқлиги маълум эмас. Исломий жангарилар содир этгани гумон қилинаётган ҳужумда 12 киши, жумладан икки полициячи ҳалок бўлди.\nАввалроқ Париждаги Charlie Hebdo ҳажвий журнали таҳририятига ҳужум қилганликда гумонланиб қидирилаётган 18 ёшли Ҳамид Мурод полицияга таслим бўлди. Франция полицияси ҳужумда гумонланган ака-ука Шариф ва Саид Куачиларни қидиришда давом этмоқда.\nҲамид Мурод полицияга таслим бўлгани ҳақида 8 январь куни эрталаб France-Presse ахборот агентлиги хабар тарқатди. У қай тарзда ва қаерда, қандай ҳолатда таслим бўлгани ҳақида ҳозирча маълумот йўқ.\nФранция полицияси аввалроқ Муҳаммад пайғамбарга карикатура эълон қилган журналга 7 январь куни ҳужум қилган уч шахс аниқлаганини ҳамда ҳужумда қатнашган 34 ёшли Шариф Куачи ва 32 ёшли Саид Куачи, 18 ёшли Ҳамид Мурод қидирилаётганини маълум қилган эди. Улар келиб чиқиши Шимолий Африкадан ёки Яқин Шарқдан бўлган француз фуқаролари экани айтилмоқда.\nПарижда Муҳаммад Пайғамбар карикатуралари билан танилган Charlie Hebdo сатирик журнали идорасига қилинган ҳужумда 12 киши ҳалок бўлди.\nҚуролли ҳужумни юзига ниқоб тортган номаълум шахслар уюштирган.\nФранция полициясига кўра, ҳужум оқибатида, шунингдек, ўн одам жароҳат олган.\nУлардан беш нафарининг аҳволи оғир экани айтилмоқда.\nВоқеа жойига Франция президенти етиб келди. Франсуа Олланд фавқулодда мажлис ўтказишини билдирди.\n- Парижда озодлик тимсоли бўлган нашрга қарши ўта кетган вахшийлик содир этилди, - деди Франция президенти Олланд.\nФрансуа Олланд "Франция Республикаси тамоилларига қарши ҳужум қилганлар"ни топиш ва жазога тортиш учун барча имкониятни ишга солишини ваъда қилди.\nЖурнал таҳририяти мусулмон етакчилари карикатураларини босгани учун 2011 йилда ҳам ҳужумга учраган эди.\nCharlie Hebdo ҳафталиги биносига ўша пайтда номаълум шахслар ёнилғи бомбалари улоқтирган эди.\nЖурнал махсус сонининг муҳаррири Муҳаммад Пайғамбар деб эълон қилинганидан сўнг таҳририят ҳужумга учраганди.\nБритания Бош вазири Дэвид Кэмерон Парижда Charlie Hebdo сатирик журнали идорасига қилинган ҳужумни қоралади.\n- Парламентимиз ва мамлакатимиз францияликлар билан бирга, терроризмнинг ҳам қандай кўринишларига қаршимиз. Биз сўз эркинлиги ва демократия ғояларини ҳимоя қиламиз ва биздан бу қадриятларни ҳеч ким тортиб ололмайди, - деди Дэвид Кэмерон.\nАҚШ ҳукумати ҳам Париждаги ҳужумларни кескин қоралади. Оқ уй матбуот вакили Жош Эрнест "Қўшма Штатлар Париждаги ҳужум қурбонларининг оилаларига ҳамдардлик билдиради", деб айтди.\nГермания Канцлери Ангела Меркель Парижда нафақат француз фуқароларига, балки сўз эркинлигига ҳужум қилинганини таъкидлади.


Қозоғистон Олий суди мухолифатдаги “Олға” партиясини рўйхатга олмаслик тўғрисидаги дастлабки суд қарорини ўз кучида қолдирди.\n25 январ 2021, Тошкент вақти: 13:03\nПартия раҳбари Асилбек Кожаҳмедов бу хабарни тасдиқлади, аммо бу ҳақда бошқа маълумот бермади.\nОлий суд ҳаками Мусабек Алимбеков маҳкама қарорини “Олға” аъзолари рўйхатига фуқаролиги бўлмаган ва йўқ одамлар исмлари киритилгани билан изоҳлади.\nСешанба куни эрталаб “Олға”нинг икки юзга яқин тарафдори Қозоғистон Адлия вазирлиги олдида рухсат этилмаган норозилик пикети ўтказган пайтда милиция ходимлари билан тўқнашув рўй берди. Ўнлаб одам ҳибсга олинди. “Озодлик” мухбирлари хабарига кўра, улар сўроқ қилингандан кейин қўйиб юборилган.


Alibaba Group акциялари бир ойда 9 фоизга арзонлади\nЎзбекистон - Туркия муносабатлари\n13:53 / 10.07.2015\nХитойнинг энг йирик интернет компанияси бўлмиш Alibaba Group’нинг акциялари нархи охирги бир ой ичида 9 фоизга тушиб кетди. Компания капитализацияси 198.6 млрд долларни ташкил қилмоқда. China Daily газетасининг электрон версияси орқали хабар қилинишича, бу инвесторларнинг Хитой фонд бозоридаги ўзгарувчанликка жавоби натижасидир.\nИюнь ойидан буён 30 фоизлик тушиш кузатилган индекслар асосан Хитойнинг материк қисмига тегишлидир. Эндиликда инвесторлар Хитой компанияларининг акцияларидан қутулишга ҳаракат қилаётгани айтилмоқда.\n8 июль куни Alibaba акциялари Нью-Йорк фонд биржасида донасига 76.21 долларга баҳоланди. Бу компания тарихидаги энг паст нархлардир. Айни пайтда Хитой биржасида компания акцияларининг нархи 79.4 долларни ташкил қилмоқда.\nШу билан бирга, нашрда таъкидланишича, инвесторлар ва мутахассислар ХХР ҳукуматининг вазиятни ўнглаш борасида олиб бораётган чора-тадбирларини юқори баҳоламоқда.\n“Умуман олганда, ҳукумат яхши ишларни амалга оширди деб ўйлайман, – деди Krane Shares компаниясида инвестициялар бўйича мутахассис бўлиб ишловчи Брендан Эхерн. – Улар томонидан қабул қилинган қисқа муддатли қадамлар ўзини оқлайди”.\nШавкат Мирзиёевнинг бир куни. У қандай ўтади?\n11 ойлик чақалоқнинг танасидан 16 дона игна топилди\nЧавушўғлу франциялик ҳамкасби таклифига жавоб берди\nСарлавҳа: «Прописка» тизими тадбиркорга ҳам зиён келтирмоқда\nАнқарада Суриядаги операцияга қарши намойиш бўлиб ўтди\nТуркия ТИВ раҳбари Африн бўйича ёлғон хабарларга ишонмасликни сўради\nВидео: Роналду ўйин вақтида телефон орқали юзининг аҳволини кўриб ранжиди\nАҚШ Туркиянинг Суриядаги операцияси вақт ва кўлам бўйича чекланишини талаб қилмоқда\n«Тоттенҳэм» очко йўқотди


Finance.uz - ТИФ Миллий банки сармояси асосида янги бозор иш бошлади\nТИФ Миллий банки сармояси асосида янги бозор иш бошлади\nМустақиллик байрами шукуҳи кезиб юрган шу кунларда Жиззах вилоятидаги «Зомин деҳқон бозори»нинг фойдаланишга топширилиши туман аҳли учун яна бир қувончли воқеа бўлди.\nУмумий майдони 1,2 гектар бўлган миллий ва замонавий меъморчилик анъаналари асосида лойиҳалаштирилган бозор Ўзбекистон Ташқи иқтисодий фаолият миллий банкнинг сармояси ҳисобига бунёд этилди, деб хабар беради ЎзА.\nЗомин шаҳарчаси марказида кейинги йилларда бунёд этилган замонавий муҳташам ва кўркам иншоотлардан бири бўлган ушбу бозорнинг тантанали очилиш маросимида туман ҳокимлиги, Ўзбекистон Ташқи иқтисодиёт миллий банки республика бошқаруви, бозорлар уюшмаси вакиллари, қурувчилар, тадбиркорлар иштирок этди.\nТадбирда мамлакатимизда амалга оширилаётган ўзгаришларнинг самараси халқимизнинг яшаш шароитини яхшилашга қаратилган бунёдкорлик, ободонлаштириш ишларида ўз ифодасини топаётгани таъкидланди.\nЭски деҳқон бозорида савдо майдонининг торлиги, раста ва дўконларининг кичиклиги сотувчиларга ҳам, харидорларга ҳам ноқулайлик туғдираётган эди. Янги бозорда барча қишлоқ хўжалиги маҳсулотларини сотувчи ва харидор учун қулай, кенг, санитария-гигиена талабларига тўлиқ жавоб берадиган алоҳида расталар ишга туширилди. Сут, гўшт, балиқ каби маҳсулотларни сақлашга мўлжалланган музлатгичлар, совутгичлар билан жиҳозланган турғун савдо дўконларида йўлга қўйилди.\n500 та савдо растасига эга замонавий типдаги янги бозорда сотувчи ва харидорлар учун барча қулайликлар яратилган. Жумладан, нон маҳсулотлари, ҳўл мевалар, қуруқ мевалар, гуруч ва дуккакли маҳсулотлар бўлимларидаги савдо расталаридан ўрин олган маҳсулотлар дастурхонларимиз тўкинлиги ва фаровон турмушимиздан далолат беради.\nБозор ҳудудида тадбиркорлар учун ТИФ Миллий банкнинг махсус шохобчаси ташкил этилганлиги ҳудуддаги тадбиркорларга қулайлик яратди. Шу ернинг ўзида банк банкоматидан пластик картадаги пулни нақдлаштириб олиш мумкин.\nХалқнинг яшаш тарзини билмоқчи бўлсанг бозорини кўр, деган гап бежиз айтилмаган. Айниқса, қадим «Буюк ипак йўли» чорраҳасида жойлашган Зомин каби тарихий масканларимиз ҳаётини бозорларсиз тасаввур қилиб бўлмайди. Азалдан бозорларимиз шунчаки, савдо-сотиқ ишларини амалга оширадиган жой эмас, халқ фаровонлиги ва турмуш тарзини намоён этувчи ўзига хос ижтимоий-иқтисодий марказлардан бири саналган. Мустақиллик туфайли юртимиз бозорларида айни шу тарихий қадриятларимиз қайта тикланмоқда.\n– Яқин вақтларгача деҳқон бозорида оддий шароитнинг ҳам йўқлиги тадбиркорлар ва харидорларга қийинчилик туғдирар эди, – дейди тадбиркор Зулфия Анорқулова. – Энди харидорларга сифатли, маданиятли хизмат кўрсатамиз. Маҳсулотимизни сифатли сақлашимиз учун барча шароитлар бор. Яратилган қулайликлар бозоримизга файз, савдомизга қут-барака киритди.\nБозор мажмуаси ва унинг атрофида барпо этилган замонавий иншоотлар, автотураргоҳлар, йўллар, бекатлар мажмуанинг таркибий қисми сифатида одамларга қулайлик яратаётир.\nЗомин бозори қадимий кентни юртимизнинг обод ва замонавий шаҳарга айлантиришда амалга оширилган муҳим ишлардан бири бўлди.


Ўзбекистон Республикаси Президенти 30 дан ортиқ раҳбарни ишдан бўшатди\nЎзбекистон раҳбари 30 дан ортиқ раҳбарни ишдан бўшатди\n19 Aprel 23:54 Сиёсат\nИШДАН БЎШАТИШ ИШСИЗЛИК МАҲАЛЛА ПРЕЗИДЕНТ танбеҳ ЎҚИШ ҲОКИМ\nПрезидентимиз раислигида 19 апрел куни маҳаллаларда иш юритиш тизими самарадорлигини ошириш ва аҳоли бандлигини таъминлаш масалаларига бағишланган видеоселектор йиғилиши бўлиб ўтди.\nЙиғилишда давлат раҳбари кўплаб маҳаллаларда ҳоким ёрдамчиларининг иши сезилмаётганини таъкидлади. Масалан, айрим маҳаллаларда ишсизлик 20 фоиздан ошади. Йиғилишда шундай туманлар рўйхатга олиниб, уларнинг ҳокимлари огоҳлантирилди.\nБир қатор туман ва шаҳарлар ҳокимлари, ҳоким ўринбосарлари, сектор мудирлари эгаллаб турган лавозимларидан озод этилди:\n· Андижон вилояти Олтинкўл тумани ва Навоий вилояти Зарафшон шаҳри ҳокимлари;\nНазарбоев ва Мирзиёев мамлакатлар ўртасидаги ҳамкорлик масалаларини муҳокама қилдилар\n· Бекобод, Оққўрғон, Косонсой, Нишон, Избоскан, Қўрғонтепа, Шовот, Тўрткўл, Тамдин, Тўрақўрғон, Қумқўрғон, Фарғона вилоятлари ҳамда Навоий ва Каттақўрғон шаҳарлари ҳокимларининг биринчи ўринбосарлари;\n· Кармана ва Фариш туманлари прокурорлари;\n· Янгиер, Шаҳрисабз ва Фориш тумани ИИБ бошлиқлари;\n· Нурота, Музработ, Шаҳрисабз ва Мирзачўл туманлари давлат солиқ инспекциялари раҳбарлари;\n«Оила фаровонлиги учун ишламайдиган, «Ўз ор-номуси учун» тамойилини тушунмайдиган раҳбарларга орамизда ўрин йўқ, – деди Шавкат Мирзиёев.\nНима учун ўзбекистонлик муҳожирлар Россияга қайтолмаябдилар\nТафсилар.инфо – бу Ўзбекистон ҳукумати ва ҳокимиятига боғлиқ бўлмаган сайт. Бу ерда замонавий воқеаларнинг объектив нуқтаи назаридан кўринишини топишингиз мумкин. Журналистлар дунёдаги энг муҳим ва энг қизиқарли янгиликларни танлайдилар, шунинг учун бизнинг нашримизни ўқиш ҳар доим қизиқарли. Веб-сайтимизда эълон қилинадиган Ўзбекистон ва дунёнинг бугунги янгиликлари доимо фикрли аудитория талабини акс эттиради.Сайтда бир нечта сарлавҳа мавжуд: иқтисодиёт, сиёсат, воқеалар, таҳлиллар, дунё воқеалари ва бошқалар. Ҳар бир бўлим мавзусига кўра, ҳозирги пайтда сизни қизиқтирган янгиликларни топиш жуда осон.\nТафсилар.инфо бўлимидан сиз дунёда нима содир бўлаётганини ва бугунги кунда Ўзбекистонда юз берган янгиликларни билиб оласиз. Шунингдек, бугун Ўзбекистон ва Тошкент янгиликлари бўлган материалларни нашр этамиз. Кўп сонли нашрларга саҳнадаги видео ва фотосуратлар ёки Интернетдаги рангли тематик расмлар ҳамроҳлик қилади. Сиз шошилинч ва фавқулодда вазиятлар ҳақидаги янгиликларни бизнинг манбамиздан топишингиз мумкин. Сиз бу ерда Тошкент ва мамлакатнинг бошқа шаҳарлари, сўнгги соат, кун, ҳафтада юз берган янгиликларни топишингиз мумкин. Бизнинг янгиликлар порталида яратилган барча нашрлар сақланиб қолади. Бизнинг веб-сайтимизни ўқинг, шунда сиз доимо барча воқеалардан хабардор бўласиз.


11:59 / 05.12.2018 4025 pdf Ўқиш режими + -\nКўпгина саҳобалар Куфага келиб яшашган. Уларнинг ичида илм билан машҳурларидан Али ибн Абу Толиб, Абдуллоҳ ибн Масъуд розияллоҳу анҳумо бўлган.\n1. Али ибн Абу Толиб розияллоҳу анҳу.\nАли ибн Абу Толиб розияллоҳу анҳунинг ҳаётларини ўрганар эканмиз, Муҳаммадий дорилфунуннинг пешқадам талабаларидан ўзига хос ва айрича хислатларга эга бўлган бир шахснинг Ислом таълимотларини ўзига қандай сингдирганини, Аллоҳ таолонинг оятлари Расулуллоҳ соллаллоҳу алайҳи васалламга нозил бўла бошлаганда ёш болача бўлган шахснинг қандай қилиб тирик Қуръонга айланганини ўрганамиз.\nТермизий, Тобароний ва Ҳоким ривоят қилишган.\nХудди шу ривоятнинг имом Ибн Абдул Барр келтирган лафзида Набий соллаллоҳу алайҳи васаллам: «Мен илмнинг ҳовлисиман, Али унинг эшигидир. Ким илмни истаса, унинг эшигидан келсин», деганлар.\nБу ҳам фақат ҳазрати Али ибн Абу Толиб розияллоҳу анҳунинг ўзларига хос фазилат бўлиб, унда бошқалар у кишига шерик бўла олмаганлар. Али ибн Абу Толиб розияллоҳу анҳу мусулмон уммати ичида Расулуллоҳ соллаллоҳу алайҳи васалламдан кейинги энг илмли киши эдилар. Ечилиши қийин бўлган масалаларни ўша киши розияллоҳу анҳу ечар эдилар. Бу ҳақиқат ниҳоятда машҳур бўлганидан, кенг тарқалган масалга айланиб кетган. Ҳозиргача арабларда бирор масала ечилмай қолса, «Бу бир масалаки, уни ечгани Абул Ҳасан йўқ», деган гап айтилади. «Абул Ҳасан» ҳазрати Али ибн Абу Толиб розияллоҳу анҳунинг куняларидир.\nКелинг, бу ҳадиси шарифни воқелик қандай тасдиқлаганини бир оз бўлса ҳам кўриб чиқайлик.\nИбн Саъд Саъийд ибн Мусайябдан ривоят қилади:\n«Саҳобалардан Алидан бошқаси «Қани, мендан сўранглар», демас эдилар».\nМасруқ розияллоҳу анҳу айтадилар:\n«Расулуллоҳ соллаллоҳу алайҳи васалламнинг саҳобаларидан Умар, Али, Ибн Масъуд ва Абдуллоҳ розияллоҳу анҳум илмнинг интиҳосига етган эдилар».\nИбн Саъд қилган ривоятда Абдуллоҳ ибн Аббос розияллоҳу анҳу айтадилар:\n«Агар ишончли одам Алидан фатво сўзласа, ундан ўтиб кета олмас эдик».\nАли ибн Абу Толиб каррамаллоҳу важҳаҳу ўзлари катта олим бўлишлари билан бирга, одамларни ҳам илмга қизиқтириб юрар эдилар.\nАбу Нуъайм ва бошқалар Кумайл ибн Зиёддан қуйидагиларни ривоят қиладилар:\n«Али ибн Абу Толиб розияллоҳу анҳу қўлимдан тутиб, саҳро томонга олиб чиқди. Саҳрога чиққанимиздан кейин ўтирди, нафас олди ва қуйидагиларни айтди:\n«Эй Кумайл ибн Зиёд! Қалб бир идишдир. Уларнинг энг яхшиси ичига кўп нарса сиғадиганидир. Сенга айтадиганларимни ёдлаб ол. Одамлар уч тоифадир: роббоний олим, нажот йўлини ўрганувчи одам ҳамда пасткаш, ғавғочи, ҳар қичқирганга эргашувчи, ҳар шамолга мойил бўлувчи, илм нуридан зиё олмаган, ўзини ишончли рукнга урмаган одамдир.\nЭнг яхши мулк илмдир. Илм сени қўриқлайди, мулкни эса сен қўриқлайсан. Илмни сарфласанг кўпаяди, молни сарфласанг камаяди.\nОлимларни яхши кўриш маҳкам тутиладиган диндир. Илм олимга тириклигида тоат, вафотидан кейин эса яхши ном келтиради. Мулкнинг қолгани у билан қўшилиб, завол бўлади. Мулкнинг хазиначиси ўлди, унинг ўзи эса тирикдир. Уламолар замон турганича боқийдирлар. Жисмлари йўқолса ҳам, хотиралари қалбларда абадийдир.\nВоҳ! Мана бу ерда (қўли билан кўксига ишора қилди) илм бор, уни кўтарадиганларни топсанг эди!\nҲа, топилса ҳам, тез тушунадиган, аммо ишончсизи топилади. У динни дунё учун ишлатади. Аллоҳнинг ҳужжатларини Унинг Китобига қарши, Унинг неъматларини эса Унинг бандаларига қарши ишлатади. Ёки аҳли ҳаққа эргашмайдигани, ўзининг ҳаётини қалб кўзи билан кўра олмайдигани топилади. Сал шубҳа пайдо бўлиши билан, қалбида шак аланга олади.\nЁки лаззатларга берилган, шаҳватларга жиловини тутқазгани топилади. Ёки мол-дунё тўплашга ва уларни сақлашга мубтало бўлга-ни топилади.\nИккови ҳам дин даъватчилари эмас, далада ўтлаб юрган ҳайвонга ўхшайди. Шунингдек, илмни кўтариб юрувчилар ўлса, илм ҳам ўлади.\nЁ Аллоҳ! Аллоҳнинг ҳужжатлари ва равшан далиллари ботил бўлмаслиги учун ер юзида Аллоҳнинг ҳужжати ила қоим бўлувчилар доим бор бўлади. Уларнинг адади оздир, аммо Аллоҳнинг ҳузуридаги қадри улуғдир.\nУлар ила Аллоҳ Ўз ҳужжатларини олға сурур. Улар ўша (ҳужжат)ларни ўз тенгдошларига етказурлар ва ўзларига ўхшаганлар-нинг қалбларига экурлар. Илм уларни ҳақиқатга етказур. Шунда улар бойваччаларга қийин кўринган нарсаларни енгил билурлар, жоҳиллар ўзини олиб қочган нарсага улфат бўлурлар.\nУлар дунёда жисми билан яшаган бўлсалар ҳам, руҳлари аъло манзарга боғлиқ бўлур. Ана ўшалар Аллоҳнинг юртларидаги халифалари ва динига даъватчиларидир. Эвоҳ! Уларни кўришга муштоқман! Ўзим ва сен учун Аллоҳга истиғфор айтурман. Хоҳласанг, туриб кетавер!»\nИбн Саъд Абу Ҳурайра розияллоҳу анҳудан ривоят қилади:\n«Умар ибн Хаттоб: «Али ичимизда энг яхши қозидир», деди».\nЭнг қийин масалаларни ҳам Али розияллоҳу анҳу ҳал қилиб берар эдилар.\nҲазрати Умар розияллоҳу анҳунинг ўзлари ҳам бирор масала ечилмай қолса: «Бу бир масалаки, уни ечгани Абул Ҳасан йўқ», дер эдилар.\nАли ибн Абу Толиб каррамаллоҳу важҳаҳу Исломда илмий баҳсларга амалий равишда йўл очган зотдирлар, десак, муболаға қилмаган бўламиз. Жумладан, у киши розияллоҳу анҳу Қуръони каримни ўқишни осонлаштириш учун баъзи нуқта ва ишораларни қўйишни жорий қилганлар.\nАбдуллоҳ ибн Масъуд Исломга олтинчи бўлиб кирди. У Исломга кириши билан қўй боқишни тарк қилди. Абдуллоҳ ибн Масъуд мусулмон бўлган кунидан бошлаб Расулуллоҳ соллаллоҳу алайҳи васалламнинг хизматларига ўтди. Ўша ондан бошлаб Абдуллоҳ ибн Масъуд Расулуллоҳ соллаллоҳу алайҳи васалламдан бир қадам ҳам ажрамай, хизматларига шай бўлиб турадиган бўлди. Аммо у фақат хизмат билан машғул бўлиб қолмади. Абдуллоҳ ибн Масъуд Набий соллаллоҳу алайҳи васалламнинг хизматларини қилишдек бахтдан у зотдан илм ўрганишдек саодат йўлида унумли фойдаланар эди. У Набий соллаллоҳу алайҳи васалламнинг муборак оғизларидан чиқадиган ҳар бир оятни ёдлаб олар ва худди Расулуллоҳ соллаллоҳу алайҳи васалламнинг ўзларидек қироат қилишга уринар эди.\nАбдуллоҳ ибн Масъуд тезда оз сонли мусулмонлар ичида ўзининг аъло даражадаги қироати билан ажралиб турадиган бўлиб қолди. Набий соллаллоҳу алайҳи васалламдан ўрганган Ислом таълимотлари туфайли у ўз қадрини ҳам билди. Кечаги бечора чўпон тезда ҳамма ҳавас қиладиган Ислом мўъжизаларидан бирига айланди.\n«Ибн Умму Абднинг аҳдини ушланглар», дер эдилар.\nАбдуллоҳ ибн Масъуд розияллоҳу анҳу ўзларининг Расулуллоҳ соллаллоҳу алайҳи васалламга бўлган бундай яқинликларидан асо-сан Қуръон ва илм ўрганишда фойдаланар эдилар, десак, муболаға қилмаган бўламиз. Абдуллоҳ ибн Масъуд розияллоҳу анҳу Набий соллаллоҳу алайҳи васаллам билан биринчи марта учрашган пайтда у зотнинг мўъжизаларини кўзи билан кўриб туриб: «Мана шу гаплардан менга ҳам ўргатинг», деганларида, Расулуллоҳ соллаллоҳу алайҳи васалламнинг у кишига қарата: «Сен ўргатилган ғуломсан», деганлари бежиз эмас эди. Аллоҳ таоло Ўз Расулининг бу гапларини тасдиқлаб, Абдуллоҳ ибн Масъуд розияллоҳу анҳуга мислсиз илм берди. Абдуллоҳ ибн Масъуд розияллоҳу анҳу Ислом умматининг фақиҳи бўлдилар.\nАбдуллоҳ ибн Масъуд розияллоҳу анҳу Ислом уммати қориларининг пешвоси бўлдилар. Аллоҳ таоло Абдуллоҳ ибн Масъуд розияллоҳу анҳуга Исломнинг дастлабки вақтларида Қуръони каримни дунёда биринчи марта баралла ўқиган инсон мартабасини берган бўлса, кейинчалик Ўз каломини энг яхши тиловат қиладиган ва маъноларини энг яхши биладиган шахслардан қилди.\n«Абдуллоҳ ибн Амрнинг ҳузурида Абдуллоҳ зикр қилинди. Шунда у:\n«У шундай одамки, мен Расулуллоҳ соллаллоҳу алайҳи васалламнинг «Қуръон қироатини тўрт кишидан: Абдуллоҳ ибн Масъуддан (ундан бошладилар), Абу Ҳузайфанинг мавлоси Солимдан, Убай ибн Каъбдан ва Муъоз ибн Жабалдан талаб қилинглар», деганларини эшитганимдан бери уни яхши кўраман», деди».\nАбдуллоҳ ибн Масъуд розияллоҳу анҳу ўзларига тўлиқ ишонч билан айтган бу маънони ҳеч ким айта олмаган. Шунинг ўзи у кишининг Қуръони каримни қанчалар пухта билишларига очиқ далилдир.\nҲазрати Умар розияллоҳу анҳу бошқалардан кўра Абдуллоҳ ибн Масъуд розияллоҳу анҳуни яхши билар эдилар. У киши Абдуллоҳ ибн Масъуд розияллоҳу анҳуни кўрмай туриб, баъзи бир аломатлардан ҳам у кишининг асарларини билиб олар эдилар.\nУмар розияллоҳу анҳу Абдуллоҳ ибн Масъуд розияллоҳу анҳунинг кимликларини яхши билганлари учун ҳам ўта нозик ишларни у кишига топширар эдилар. Ҳазрати Умар розияллоҳу анҳунинг даврларига келиб Куфа жуда аҳамиятли марказлардан бирига айланган эди. У ерга ниҳоятда диёнатли одам керак эди. Ўшанда ҳазрати Умар розияллоҳу анҳу Абдуллоҳ ибн Масъуд розияллоҳу анҳуни Куфанинг байтулмолига масъул қилиб юбордилар.\nАбдуллоҳ ибн Масъуд розияллоҳу анҳу эса ўз ишларида бардавом бўлдилар. Куфаликларнинг у кишига бўлган муҳаббати яна ҳам зиёда бўлди. Чунки улар кундан-кунга Абдуллоҳ ибн Масъуд розияллоҳу анҳунинг қадрларини янада яхшироқ англаб келаётган эдилар.\nАбдуллоҳ ибн Масъуд розияллоҳу анҳу уларнинг фахрига айланиб қолган эдилар. Аҳли Куфадан ким қаерга борса, Абдуллоҳ ибн Масъуд розияллоҳу анҳу туфайли одамлар уларга ҳавас қилишарди.\n«Куфаликман», деган кишини Абдуллоҳ ибн Масъуд розияллоҳу анҳунинг ҳурматларидан Ислом оламининг барча ерларида ҳурмат билан кутиб олишар эди.\nКуфа фиқҳ мадрасасининг машҳур кишиларидан олтитаси Абдуллоҳ ибн Масъуд розияллоҳу анҳунинг шогирдларидир. Улар Алқама, Асвад, Масруқ, Убайда, Ҳорис ибн Қайс, Амр ибн Шураҳбийлдир. Бошқа саҳобалардан дарс олган куфаликлар ҳам бўлган.\nКейинчалик бу мадрасадан Шурайҳ ибн Ҳорис Киндий, Иброҳим ибн Язид Нахаъий, Саъийд ибн Жубайр каби машҳур фақиҳлар етишиб чиқди.\n11:00 / 05.12.2018 1773\n12:00 / 05.12.2018 12608\n878 11:00 / 13.04.2020\n2491 05:00 / 19.01.2017\n3550 05:00 / 18.01.2017


Ўзбекистонда ҳар 100 кишидан 3,54 киши COVID-19 га қарши камида бир марта эмланган. Ён қўшнимиз Қозоғистонда бу рақам 10,73 ни ташкил этмоқда.\nЎзбекистонда аҳолини коронавирусга қарши эмлаш даражаси МДҲ мамлакатлари ва Афғонистонни ҳисоблаганда мустаҳкам 5-ўрин билан ўлчанмоқда. Касалликларни назорат қилиш ва олдини олиш марказлари - Centers for disease control and preventions (CDC) сайтида глобал даражада коронавирусга қарши эмлаш кўрсаткичларига доир маълумотлар келтирилган. Унда келтирилган рақамларни қиёслаш орқали МДҲ ва Марказий Осиё мамлакатларида эмлаш билан боғлиқ жараён қандай бораётгани ҳақида тасаввур ҳосил қилиш мумкин.\nЮқоридаги суратда МДҲ мамлакатлари ва Афғонистонда ҳар 100 киши ҳисобига жами тўғри келадиган вакциналар сонига доир рақамлар келтирилган. Унга кўра, Озарбойжонда ҳар 100 кишига 19.94та вакцина тўғри келади. Россия Федерациясида 18.52та, Қозоғистон 15.79та, Беларусда 7.25тани ташкил этади. Ўзбекистонда бу рақам 4.78тани, Гуржистонда 3.36та, Украинада 2.48та, Афғонистон 1.47та, Қирғизистонда 0.83та, Тожикистон 0.76та, Туркманистон 0.7та, Арманистонда 0.65тани ташкил этмоқда.\n2021 йил 25 май куни янгиланган маълумотларга биноан, юқоридаги суратда кўриб чиқаётган мамлакатларимизда сўнгги 1 ҳафтада неча киши коронавирусга қарши эмланганини кўриш мумкин. Бунда рақамлар қуйидагича кўриниш олган.\nКамида бир марта вакцина олган яқин хориж мамлакатлари орасида ҳам Ўзбекистон ҳар 100 кишидан 3,54 киши эмланиши билан 5-ўринни эгаллаб турибди. Умуман бу борадаги рақамлар қуйидагича кўриниш олган.\nВа ниҳоят, вакцинанинг биринчи, иккинчи ва ёки учинчи дозасини олганлар, яъни тўлиқ эмланганларга доир маълумотларни кўриб чиқамиз. Қайд этиш керак, бунда Тожикистон, Қирғизистон ва Арманистон бу ҳақда маълумотларни тақдим этмаган. Ёхуд уларда тўлиқ эмланганлар ҳозирча мавжуд эмас. Қуйидаги жадвалда кўриш мумкинки, Ўзбекистонда коронавирусга қарши эмлаш ҳозирча унчалик ҳам ҳавас қиладиган даражада эмас. Бу борада Озарбойжон, Россия ва Қозоғистон бирмунча яхши позицияда. Албатта, Гуржистон, Афғонистон, Украина ва Туркманистонда эмлаш билан боғлиқ ҳолатлар анча ачинарли аҳволда, деб бемалол айтиш мумкин.\nШу билан бирга, алоҳида қайд этиш керак, юқоридаги маълумотларда турли давлатларга тегишли рақамлар янгиланиш муддати кескин фарқ қилади. Мисол учун, Озарбойжон, Россия, Қозоғистон, Грузия ва Украинага тегишли рақамлар сўнгги 1 кунлик маълумотлар экани қайд этилса, Афғонистон 2 кун, Ўзбекистон 3 кун, Беларус 5 кун, Қирғизистон 8 кун, Тожикистон ва Арманистон 10 кун, Туркманистон 52 кун аввалги маълумотлар базасини янгиламагани кўрсатилган.\nЖССТ Европада коронавируснинг ҳиндча штамми тарқалишини тахмин қилмоқда


16929 Ўқиш режими + -\nФАРҲОД ПОСЁЛКАСИДАГИ КИСЛОРОДЧИ АМАКИ\nҲаётда турли воқелар бўлади. Шундай пайтлар бўладики, сизга ғойибдан кўмак учун чўзилган қўлларни ёки ўзини кўрмай туриб ёрдамини ҳис қилган инсонларни биласиз. Ичингизда улардан чексиз миннатдор бўласиз-у, аммо айтолмайсиз. Бунга фурсат ҳам, имкон ҳам бўлмайди. Мен сизларга ана шундай ҳодиса ҳақида айтиб бермоқчиман...\nҲали бу воқеа содир бўлганига кўп бўлмади. Лекин буни юрагимда ҳаддан ортиқ сақлаб юборгандекман. Бунинг учун ўзимдан хафа ҳам бўлиб кетаман гоҳо...\n2015 йилнинг ёзи. Айни чилла кунлари. Ҳаво жуда иссиқлиги, яна Рамазон рўзасини тутаётганим сабабли дам олиш кунлари фақат салқин уйга кириб олиб ётсам дердим. Шундай қилгандим ҳам. Айни туш пайти телефоним жиринглади.\nМуборакни туғруқхонага олиб келдик. Қийналяпти, – деди онам йиғлаб.\nСиз нега келдингиз? Куёв чақирдими? Қанақа одам экан-а, у? Чақалоқ туғилганидан кейин сиздан суюнчи сўраб бормайдими, уйга? – дедим ҳали таниганимизга бир йил ҳам бўлмаган янги куёвимиздан норози бўлиб.\nКеча олиб келишган экан. Қийналганидан кейин мени чақиришибди. Жуда ҳолдан тойган, – зўрға гапирди онам.\nМен, барибир, куёвимиздан норози бўлдим. Онани ҳам тўлғоқдан тўлғониб ётган қизи ёнига олиб келадими? Туққанидан кейин хабар берса бўларди-ку!\nКейинги воқеалар кутилмаганда, яшин тезлигида юз бергандек назаримда.\n«Муборакни операцияга олиб киришди...», «Сира чиқмаяпти, суриштир, болам...», «Нега бунча қолиб кетишди?»\nОнамнинг адоқсиз, изтиробли саволларидан сўнг синглим ётган туғруқхона ва уни операция қилган шифокорни суриштирдим.\nЗамондан, техникадан айланай. Бир зумда ҳатто ўша жарроҳнинг телефон рақамигача топишга муваффақ бўлдим.\nҲалал бермай туринг, шифокор операция билан банд. Ўн беш дақиқадан сўнг қилсангиз, гаплашади,– деди биринчи қўнғироғимга жавоб берган ҳамшира.\nНега суриштиряпсиз? Беморнинг аҳволи оғир, – деди яна шифокор ўрнига гўшакни кўтарган аёл.\nМунча қўнғироқ қиласиз? Беморнинг аҳволи жуда оғир. Юраги тўхтаб қолди... – кейинги эшитган гапим шу бўлди.\nҲеч нарсага тушунмаётган бўлсам-да, гап синглим ҳақида кетаётганини билиб турардим. Ҳушим бошимдан учиб, йўлга тушдим.\nУйдагиларга, айниқса, онамга ҳеч нарса деманг, илтимос, биз боряпмиз, – дедим кейинги гаплашган шифокоримга.\nЙўл деганлари ҳам шунчалар узоқ бўладими? Тошкент – Самарқанд орасидаги масофани босиб ўтгунимча худди ер шарини айланиб чиққандек тоқатсизландим. Тилим тинмай битта гапни такрорларди: «Худойим, синглимни ўз паноҳингда асра. Ҳали ёш. Боласининг бахтига, онамнинг бахтига унинг жонини омон қолдир!»\nЭнди йигирма тўрт ёшни қаршилаётган синглим, биринчи боласини дунёга келтираман деб кесарча кесиш чоғида комага тушиб қолганди. Борсак, ўпкаси тешилиб, кислород танасига тарқаган синглим каравотда тоғдек бўлиб шишиб ётар, оғзидаги сунъий нафас берувчи аппарат билан янада ваҳималироқ туюларди.\nНима бўлди унга? Соппа-соғ, ўз оёғи билан келган одам нега бу ҳолга тушди? – дод солишдан зўрға ўзимни тийиб сўрадим.\nОперация пайтида ўпкаси тешилган. Ўпкаси касал бўлган бўлса керак... – деди шифокор.\nБўлиши мумкин эмас. У спортчи эди. Соғлом эди...\nШифокор билан бошқа тортишмадим. Синглимнинг аҳволини яхшилаш, комадан соғ-омон чиқариш йўлларини қидира бошладик. Югургилаб вилоят бўйича оти чиққан шифокор-ревматолог борки, ҳаммасини олиб келишга ҳаракат қилдик.\nСинглим эса ҳамон ўзи нафас олмас, аппарат «тут-тут» этиб унга ҳаёт бахш этиб турганини миннат қилаётгандек, асабимизни эговларди.\nКислород тугаяпти. Бир соатга етгулик бор. Мана бу кислород баллонни бошқа бўлимдан олдик. Бир соат ичида тўлдириб келинглар, – деди шифокор ичкаридаги кўм-кўк, бўйдор баллонга ишора қилиб.\nҚаердан тўлдирамиз? – укам ва куёвимиз шай турарди.\nСамарқандга етмасдан Фарҳод посёлкаси бор. Ўша ерда тўлдиришади. Тезроқ бормасангиз, навбат кутиб қоласизлар!\nШуни эртароқ айтмайсизларми? Бир соат қолганда ҳам айтасизми? Бориш- келиши, навбат кутиши, кислородни тўлдиришига бир соат етадими? – жоним чиқиб кетай деди.\nБу гапни эшик олдида ўтирган онам ҳам эшитди. Юрагини ваҳима қоплаган онаизорим ҳали укамлар шифохонадан чиқмай туриб сабрсизлана бошлади:\nТелефон қил, етиб боришибдими? Тезроқ келишсин. Кислород тугаб қолса, Муборак қандай нафас олади?\nОйи, улар энди кетишди. Баллон жуда оғир, уни учинчи қаватдан тушириб, машинага ортишга ҳам вақт кетади-ку!\nЭнди нима қиламиз? Болам қандай нафас олади? Кислород тугаб қолса...\nСал ўтмай, укам қўнғироқ қилди:\nОпа, навбатда турган одамларга тушунтириб, навбатсиз тўлдиряпмиз. Ҳозир учиб борамиз. Кислород ҳали бормикан, сўранг...\nШу дамгача «Эй Худо, унинг жонини асра, ўзига келтир!» деб ўтирган одамлар энди «Эй Худо, кислород тугаб қолмасин!» дея илтижо қила бошладик.\n«Наҳот, барча шароитлар муҳайё катта шифохонада кислород баллон етарли бўлмаса? Агар аҳволи оғир беморлар сони кўпайса, нима қилишади? Кислород баллон етишмай, ўлиб кетаверадими?»\nЎтирган жойимда минг хаёлга бораман. Жаҳл отига минаман. Яна ўзимни босаман: «Бехос бирортасининг дилини оғритиб қўймай, дилозорлик қилганим учун синглим жабр чекмасин...»\nУкам ва куёвимиз уч кун шу тарзда юрак ҳовучлаб кислород ташиди. Тўртинчи куни хурсанд келишди:\nКислород тўлдирадиган жойдаги амакидан сўраб яна битта баллон олдик. «Ижарага бўлса ҳам, топиб беринг», дегандик, шундай бериб юборди. «Синглинг тузалса, бўлгани. Кейин қайтариб олиб келаверасан. Менам зиқ бўлиб кетдим, шулар касалнинг олдига вақтида етиб бордимикан, йўқмикан, деб» деди-да, берди. Энди хавотир олмасак ҳам бўлади.\nЎзим кўрмаган, билмаган одамдан шунчалар миннатдор бўлдимки...\nИлоҳим, бу яхшилиги Худойимдан минг чандон зиёда бўлиб қайтсин, дунё тургунча турсин! – дуо қилишга тушиб кетди онам.\n«Муборак тузалса, бориб раҳмат айтиб келаман», юрагимга тугиб қўйдим.\nИкки ҳафта ўтди ҳамки, синглим кўзини очмас, ҳамон аппаратда ҳаёт учун курашмоқда эди. Биз ҳам шифохонадан бир қадам жилмас, қўлимиздан келган ёрдамни қилишга интилардик.\nЭртага 18 июль – ҳайит! Шанба кунга тўғри келаркан. Кейин якшанба. Икки кун дўхтирлар ҳам, кислород тўлдирадиган жой ҳам ишламайди, опа. Битта кислород баллон ўн беш соатларга етяпти. Икки кун қирқ саккиз соат, яъни салкам тўртта баллон дегани. Яна иккита кислород баллон топишим керак...– дунёга сиғмай гапирди укам.\nОнам эшитмасин! Кислородчи амакидан сўра. Танишлари бордир? Икки кун ишлатганимиз учун пулини тўлаймиз, яна иккита баллон топиб беринг де.\nҲозир «заправка» қилгани борганда сўрайман. Ташвиш билан бўлиб, ҳайит эсга келмабди. Бўлмаса, эртароқ суриштирардим. Бир кунда топишга улгурармиканман?\nЎша ондан бошлаб дуоларим яна ўзгарди: «Худойим, ўзинг мушкулимизни осон қил, кислород баллон топилсин!»\nУкам кетганидан хавотирим ҳам кучайди. Мен уни баллон излаб кўп қолади, деб ўйлагандим. Йўқ, тез қайтди.\n«Топилмабди! Энди нима қиламиз?»\nАммо укамнинг кайфияти аъло эди:\nОпа, дунёда яхшилар кўп экан! Мен гап бошламасимдан кислородчи амаки нима дейди денг: «Эрта ҳайитлигини билиб, ҳисоблаб кўрдим. Синглингга икки кунга тўртта баллон керак бўларкан. Суриштириб, танишлардан яна иккита баллон олиб келтириб қўйдим. Шуларни ҳам тўлдириб олиб кет. Душанбагача бехавотир ўтирасан, менам хотиржам бўламан!» Хурсанд бўлганимдан амакини қучоқлаб олибман, опа.\nМенинг номимдан ҳам қучиб, раҳмат айтмабсан-да! – дедим севинганимдан кўзларим ёшланиб.\nИчимда эса чин дилдан дедим: «Дунё тургунча туринг, кислородчи амаки. Борингизга шукр! Албатта, ёнингизга бораман, раҳмат айтаман!»\nБу гаплар ичимда қолиб кетаверди. Синглим йигирма кундан ошиқроқ сунъий нафас олгач, кейин ўзи ҳам нафас олишга ўтди. Лекин ҳали бу соғайди дегани эмас эди. Уни бошқа шифохонага кўчирдик, ҳамон даволатишда давом этяпмиз. Хаёлимиз ҳам, ҳаётимиз ҳам у билан банд бўлгани боис, кислородчи амакининг ёнига боролмадим. Гапларим юрагимда қолиб кетаверди.\nЯқинда яна қалбимдаги миннатдорчилик туйғуси туғён урди. Шифохонада, синглим ёнида куёвимиз билан ўтирардик. Куёвимизнинг телефони жиринглади:\nКислородчи амаки! – деди куёвимиз кўзлари ёниб. Гаплашиб бўлгач эса менга мамнунлик билан деди: – Эсига тушиб кетибмиз. «Аёлинг тузалиб кетдими? Ўтириб, ёдимга тушди. Ҳол сўраб қўяй дедим», дейди.\nТузалади! Шундай яхши инсонларнинг меҳнати, яхшиликлари, борлиги, дуосининг ижобати учун ҳам тузалади! – дедим тўлқинланиб ва дарҳол компьютерга ўтириб, ёзишга киришдим: “Фарҳод посёлкасидаги кислородчи амаки...»\nҲа, мен ҳалиям сизни кўрганим, дилимдаги ҳисларимни билдира олганим йўқ. Фарҳод посёлкасидаги кислородчи амаки, бу дунёда борлигингиз учун раҳмат! Ҳатто, исмингизни ҳам билмайман! Аммо бизга қондошдек яқин, қариндошдек қадрлисиз! Борингизга шукр!\nЕрда қолмаган савоб\nУч йил аввал Рамазон ойида содир бўлган воқеа ҳамон мени савоб ишларни яна ҳам кўпайтиришга, беминнат яхшилик қилишга ундайди...\nЎшанда июль ойининг охирлари эди. Ўзим раҳбарлик қилаётган дафтар ишлаб чиқарувчи шахсий цехимда иш қизғин. Янги ўқув йили бошланиши олдидан ҳеч кимнинг қўли қўлига тегмасди. Бозор тили билан айтганда ҳозир «сезон». То сентябргача ишлаб чиқарган маҳсулотларимиз сира туриб қолмас, аксинча, мижозларга зўрға етказиб беришга улгураётгандик.\nМактаб ўқувчиларига мўлжалланган дафтарлардан бошқа нарса чиқармаганим учун уларнинг сифатига жуда катта аҳамият берардим. Бундан ташқари, дафтарларнинг устидаги суратлари, орқа томонларидаги маълумотлари билан ҳам шахсан танишиб чиқар, ўқувчини чалғитувчи тасвирлар бўлган жилдларни асло қўйдирмасдим. Ҳар доим биз чиқарган маҳсулотлар мутасадди ташкилотлар томонидан ўрнак қилиб кўрсатилгани учун вилоятлардан келадиган мижозлар ҳам фақат мен юритаётган цехнинг маҳсулотини олишни истарди. Мана шундай бош қашишга ҳам вақтни қизғаниб ишлаётган чоғимизда узоқ вилоятдан келадиган мижозимиз қўнғироқ қилиб қолди:\nАка, бозордан бор «мол»ингизни олдим. Аммо яна юкка жой бор. Бир йўла кўпроқ олиб кетсам, дегандим. Ҳали бозорга чиқмаганлари бўлса, бориб олиб кета қолай.\nТонгда олиб чиқишни мўлжаллаганимиз бор. Ҳозир ҳам олиб борса бўлади-ю, ҳали машиналарга ортилмаган. Сизга, тахминан, қанча керак?\nМижозим енгил автомашинанинг юкхонасида бемалол олиб борса бўладиган юк айтди.\nЎзингиз енгил машинада бўлсангиз, келинг. Сиғади юкхонасига, – дедим.\nАка, мен ўзим бора олмайман. Расм дафтар, ручка-пучка дегандай нарсаларни ҳам олишим керак. Биласиз, унинг учун ҳам бозорни айланаман, танлайман. Ҳамма сизга ўхшаб ишончли эмас. Шарт бориб олиб кетаверсам. Мен бозор айланиб тураман, юк машина боради-да...\nОзгина нарса учун юк машинангиз шаҳар ичида юрадими? – дедим.\nЮк машинам жуда катта эмас, – кулди у.\nБарибир, юк юк-да... — дедим ва миямга «Ифторлик маҳалигача ўзим олиб бориб берсам-чи?» деган фикр ярқ этиб келди. – Сиз ишингизни қилаверинг. Мен юбораман, молни...\nЭ-э-э, барака топинг, ака. Жуда хурсанд қилдингиз. Очиғи, юк машинани шаҳар ичида юрғизишга ўзимнинг ҳам кўнглим чопмаётганди....\nМижоз билан гаплашиб бўлиб, йигитларга машинамнинг юкхонасига маълум миқдорда боғланган дафтарларни жойлашни буюрдим. Илк бор шундай қилаётганим учун ишчиларим ҳам ҳайрон бўлиб, буйруғимни бажаришди. Бозорга кириб боришим билан оғиз очар пайти ҳам бўлди. Машинани мижозга топширдим-у, ўзим пешвоз чиққан танишлар билан шу атрофдаги ошхоналардан бирига кирдим. Оғиз очиб чиққанимизда ҳам бозорда одам кўп эди.\nБозорни ўрганиш ҳар қандай тадбиркор учун ҳам кони фойда. Йўлим тушганида бир айланиб қўйсам, ёмон бўлмайди. Шу ниятда бозорга кирдим. Унга қизиқиб, буни кўриб, танишлар билан салом-алик қилиб нақ бир ярим соатча қолиб кетсам денг. Соат кечки тўққиздан оша бошлагани учун уйга шошдим. Оилам ҳам хавотирда ўтиргандир? Негадир қўнғироқ ҳам қилишмади...\nШу хаёлда постдан энди ўтган эдим ҳамки, кўзим қарама-қарши томонда, йўл ёқасида турган йигирма-йигирма беш ёшлардаги қизга тушди. Юз-кўзида хавотир ва қўрқув мужассам. Келаётган машиналарга умид билан кўз тикади-ю, қўл кўтаришга юраги бетламаётгандек.\n«Ёш қиз шаҳар четида нима қилиб юрибди экан... Ота-онаси ҳам роса ҳавотир олаётгандир? Вилоятга кетаётганмикан?»\nШу ўйда пича юрдим. Кўнглим бўлмади. Гарчи йўлимга тескари бўлса-да, ортимга қайтдим: «Ҳеч бўлмаганда такси тўхтатиб миндириб юборарман. Қизнинг ўзига қандай ҳайдовчи дучор бўлади? Ҳар ҳолда мен ўтқазиб юборсам, отаси деб ўйлар, муомаласи ҳам бошқача бўлади-да...»\nҚизим, қаёққа борасан? – дедим ёнига бориб тўхтагач.\n«Қизим», деган сўзим бошқача таъсир қилдими, қизнинг ҳуркак нигоҳига ишонч ингандек бўлди.\n«Оббо... – дедим ичимда. – Агар яқинроқ бўлса, ўзим олиб бориб қўярмидим...»\nУзоқроқ экан-да. Яқин бўлса, ўзим олиб бориб қўярдим. Нега бунча кеч йўлга чиқдинг?\nШу гап оғзимдан чиқиши билан қиз мунғайиб қолгандек кўринди кўзимга. Лекин саволимга жавоб берди:\nВақтли чиққандим. Чиққан машинам одам кутди. Кейин ҳув анави ерга келганда бузилиб қолди.\nМашинадан тушиб, қизга тушунтирдим:\nҚўрқма қизим. Бирорта ишончли таксига миндириб юбораман. Ўзинг ўтирганингдан кўра, мен чиқариб юборсам бехавотирроқ бўлади. Таксичи сўраб қолса, амакимми, тоғамми деявер.\nХўп... — деди қиз итоаткорона.\nСирдарёгача кетадиган бўш машинанинг чиқиши қийин бўлди. Тўрт-беш машинадан кейин ниҳоят биттасига ўтқаздим.\nШу қизни Сирдарёгача олиб кетинг. Айтган жойигача олиб борасиз, фақат. Хўп? – дедим-у, қизга қарадим. – Яхши етиб ол. Салом де, уйдагиларингга. Етиб боргач, телефон қил.\nҚиз гапларимга бироз довдиради, лекин дарров ўзини қўлга олиб, хотиржамлик билан «хўп» деди. Сўнг мамнун қўл силкиди.\nЎзимнинг ҳам дилим ором олгандек бўлди. Енгил бўлиб уйга келдим. Қарасам, яқиндагина қизимга олиб берган машина ҳам, ўғлимнинг ҳайдаб юргани ҳам йўқ.\nБолалар қаерда? – дедим хотинимнинг саломига ҳам алик олишни унутиб. – Соат ўндан ошяпти. Қизинг қаерда?\nАёлимнинг кўзлари жавдиради. Кейин титроқ овоз билан деди:\nҲали қайтмадими? Машинани миниб кетганмиди? Таксида бориб келсин, демаганмидим?\nЖиззах яқин эмас, дадаси... Келиб қолар...\nҚиз бола нарсани келиб қолар, деб ўтирибсанми? Одил қани? – жаҳлим чиқиб бақириб юбордим.\nУ... кетди... кутиб олгани...\nМашинадами? Нима қилиб кутиб оларкан? Қизинг бораман-у, қайтаман деб тонгда чиқиб кетмаганмиди? Битта туғилган кунни деб шу-у-унча йўлга... Ўзи жавоб берган сен аҳмоқ!\nБиласиз-ку, Мафтуна яқин дугонаси. Ҳар доим келиб-кетиб юради. Шунга қизингиз «Дугоналарим билан борайлик», деб қўймади-да!\nРафиқамнинг гапларидан кўнглим тинчимай, дарҳол қизимнинг ўзига қўнғироқ қилдим.\nҚаердасан? Нега шу пайтгача уйда эмассан? – бақирдим жаҳлим чиқиб.\nДада-а-а, – дедию қизим йиғлаб юборди.\nИшонсангиз, юрагим чиқиб кетгандек, жонсиз қолгандек бўлдим.\nМени кечиринг... – ҳиқиллади у.\nНима гап? Соғ-омонмисан? — жон ҳолатда дедим.\nЯхшиман. Боряпман. Хавотир олманг... Рулдаман, дада...\nОдил қачон чиқиб кетди? – онасига қарадим.\nБир соатча бўлди... – ерга қаради аёлим.\nАкам билан бирга ёнма-ён кетяпмиз... – қизимнинг овози эшитилди.\nСекин ҳайдаб келаверинглар... – бироз бўлса-да, хотиржам тортдим ва қизил тугмани босдим: – Қуёнюрак ҳолига машинада кетиб нима қилади?\nЧарчаганим учун рафиқамни бошқа саволга тутмадим. Телевизорни ёқиб, диванга чўзилдим. Ярим соатча вақт ўтиб, ўғлим ва қизим кириб келди. Қизимнинг рангида қон йўқ. Кўзлари ҳам бир кунда киртайиб қолганди. Мени кўра солиб, бағримга йиғлаб отилди:\nКечиринг, дада. Бошқа бундай қилмайман. Жуда ёмон аҳволга тушдим. Ҳеч ким ёрдам бермади. Қўрқиб кетдим. Чўлда қолиб кетаманми, деб...\nНима? – дедим ҳеч нарсага тушунмай. – Қанақа ёрдам, қанақа чўл?\nХотинимга қарашим билан у қўрқиб, кўзларини олиб қочди. Мендан кўп гапни яшириб ўтиргани аниқ.\nОйим айтмадими? – энди қизимнинг овози титради.\nЙўқ, нима бўлди?\nТуғилган куни бўлаётган дугонамникига соат тўққизларда кириб бордик. Маза қилиб ўтирдик. Тушликдан сўнг йўлга чиқамиз дегандик, уй эгалари «Сал қуёш қайтсин, кўча жуда иссиқ», дейишди. Кейин соат икки яримларда йўлга чиқдик. Сирдарёлик дугонам Райҳон ҳам бор эди. У мен билан Тошкентга қайтиши керак эди. Бирга қайтаётгандик. Кетишда ҳам бирга кетгандик. Гулистонга етганимизда унга қўнғироқ бўлди. Укаси автоҳалокатга учраб, ўша заҳоти ўлибди. «Тез етиб кел», дейишди. Буни эшитиб дугонамнинг эси оғиб қолай деди. Таксига ўтқизиб юбормоқчи бўлдим. Лекин мазаси бўлмай, уй манзилини ҳам эслай олмай қолгач, ўзим ташлаб келмоқчи бўлдим.\nҚўнғироқ қилган одам ҳам бирдан « Ўлди» демай, «Кел», деб турмайдими? – қизнинг аҳволини кўз олдимга келтириб дедим.\nҚўшниси қўнғироқ қилибди. Ўйлаб ҳам ўтирмай, шартта-шартта гапирди. Бефаросатроқ экан, – деди қизим изоҳ бериб. – Дугонамдан сўраб-сўраб уйига олиб бордим-у, онасига таъзия билдириб, қайтдим. Катта «трасса»га чиққунимча икки марта адашдим. Чиққанимда қуёш бота бошлаганди. Сизларни хавотир олмасин, деб тезликни оширдим, йўлга ҳам қарамай кела бошладим. Ўн беш дақиқа юрдимми, йўқми, «Тақ» этиб чуқурга тушдим-у, ғилдирак ёрилганини билдим. Туша солиб қарасам, ростдан ҳам ғилдирак ёрилган экан. Заҳира ғилдиракни олиш учун юкхонани очаётиб, икки кун аввал акам сўрагани ёдимга тушди. Мен ғилдираги ёрилган машина билан Сирдарёнинг чўли ёнида қаққайиб қолдим. Ўзимга келгунимча ҳам ўн беш дақиқача вақт кетди-ёв. Кейин машиналарга қўл кўтара бошладим. Ким ҳам ўзининг заҳира ғилдиракини бериб кетарди. Сотиб олишга эса пулим етмайди.\nАлмаштириш бўлса, алмаштириб берардим. Лекин... ғилдирак йўқ... — дейди тўхтаганлар ҳам.\nОхири чорасизликдан ойимга қўнғироқ қилдим. Ойим ҳеч қаерга жилмаслигимни, машинада ўтиришимни, акам бориб олиб келишини айтди.«Хўп» деб энди машинага ўтираётгандим, бир катта ёшли амаки келиб тўхтади. Ёрилган ғилдиракимни ечиб олиб, «Яматиб олиб келаман», деб кетди. Бир ичимда «Ёрилган ғилдиракдан ҳам айрилдим», деб гумонландим. Лекин яхши одам экан. Тўққизлардан ўтганда ғилдиракни яматиб олиб келиб, қўйиб берди. Пул бергандим, олмади. «Менинг ҳам қизларим бор. Ўқийди. Йўлда юради. Сенга қилган яхшилигим учун Худойим уларга ҳам яхши инсонларни дучор қилсин! Яхши етиб ол, ёлғиз юрма», деди. Жуда яхши одам экан...\nМенинг эса кўз олдимга бундан икки соатча илгари машинага ўтқизиб юборганим сирдарёлик қиз келди. Наҳот, Худойим бир муштипар қизни шунчаки таксига ўтқизиб юборганим эвазига менинг қизимнинг мушкулини шунчалар осон қилди?\nЎша-ўша ҳеч қачон яхшилик қилишдан ўзимни тортмайман, чарчамайман...\n«Муфассал тажвид» китоби сотувда\n02:01 / 18.12.2018 964\n"muslimaat.uz" доим кўмакка тайёр!" – Одинахон Муҳаммад Содиқ\n07:14 / 22.10.2018 852\n03:00 / 22.11.2016 9617\n23:13 / 28.12.2016 1137


ЙИРИК ҲИСОБДАГИ МАҒЛУБИЯТ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 22 Октябр 2015\tКӯришлар: 788\nФутбол бўйича 2018 йили Россияда ўтказиладиган жаҳон чемпионати турнирининг гуруҳ саралаш босқичи мусобақалари давом этмоқда.\nСаралаш босқичининг «В» гуруҳида иштирок этаётган Тожикистон миллий терма жамоаси гуруҳ беллашувларининг 6-турини сафарда ўтказиб, Иордания термасига қарши майдонга тушди.\nТенг курашлар асосида кечган биринчи қисмда ҳисоб очилмади. Аммо учрашувнинг иккинчи бўлимида терма жамоамиз ҳимоя чизиғида сусткашлик юзага келиб, йўл қўйилган хатолар мезбонларга рақиблари дарвозасига учта жавобсиз тўп киритиш имконини берди.\nШундай қилиб, майдон эгалари йирик- 3:0 ҳисобидаги ғалабани қўлга киритиб, гуруҳ жадвалидаги мавқеларини яхшилаб олишди.\nГуруҳ саралаш босқичининг навбатдаги 7-тур ўйинлари жорий йилнинг 12 ноябрида бўлиб ўтади. Шу куни юртдошларимиз ўз майдонларида Бангладеш термасини қабул қилишади.\nМУДДАТИДАН ИЛГАРИ ФИНАЛДА\nҚитъа футбол клублари ўртасида иккинчи нуфузга эга бўлган «Осиё футбол конфедерацияси кубоги-2015» турнири ярим финал босқичининг жавоб ўйинлари шу йил 21 октябрда бўлиб ўтиши лозим эди.\nБу турнирда Тожикистон шарафини ҳимоя қилаётган, олий лига клублариаро мамлакатнинг амалдаги чемпиони, Душанбенинг «Истиқлол» жамоаси Қувайтнинг «Қувайт» спорт клуби футболчиларини қабул қилиши кўзда тутилганди.\nАммо Халқаро футбол федерациялари ассоциацияси (ФИФА) Қувайт давлатининг ярим финалда иштирок этаётган икки клуби-«Қувайт» ҳамда «Ал-Қудсия» жамоаларини мусобақалардан четлаштирди. Бунинг сабаби, мамлакат Ҳукуматининг спорт ташкилоти ишларига аралашгани, деб айтилмоқда.\nФИФА баёнотида таъкидланишича, қачонки, Қатар футбол ассоциацияси ва футбол клублари мустақил тарзда фаолият юрита бошласа, шундагина чекловлар бекор қилинади.\nЭнди 2015 йилнинг 31 октябри куни мазкур турнирнинг финал босқичи республикамиз марказий стадионида бўлиб ўтади. Унда «Истиқлол» (Тожикистон) ва «Жохор Дарул Такзим» (Малайзия) жамоалари ўзаро куч синашади.\nВАКИЛИМИЗ – ҚИТЪА ЧЕМПИОНИ\nТаиландда курашнинг дзюдо тури бўйича ташкиллаштирилган ёшлар ўртасидаги Осиё чемпионати мусобақалари ниҳоясига етди.\nТожикистон Республикаси миллий олимпиада қўмитасидан маълум қилишларича, уч нафар ёш курашчи: Фаррухи Салим, Акмал Муродов ва Темур Раҳимовлар мамлакатимиз байроғи остида чиқиш қилишган.\nАкмал Муродов ҳамда Темур Раҳимовлар мусобақаларнинг дастлабки куч синашишларида мағлубиятга учраб, бош соврин учун курашни давом эттириш ҳуқуқидан маҳрум бўлишди.\nШижоатли ёш дзюдочи Фаррухи Салим эса, дуч келган барча рақибларини доғда қолдириб, Осиё чемпиони унвонига сазовор бўлди.\nБош соврин учун кечган рақобатда у Туркманистон намояндаси Ботир Хўжамуҳаммадовни тўла устунлик билан мағлуб этди.\nУмумжамоа ҳисобида биринчи ўрин япониялик ёш дзюдочиларга насиб қилди.\nШимолий Корея ва Тайван ёшлари ўзаро иккинчи ва учинчи ўринларни тақсимлаб олишди. Тожикистонликлар эса, бешинчи ўрин билан кифояланишди.\nРОНАЛДУ – «ОЛТИН БУТСА» СОҲИБИ\nИспаниянинг «Реал» клуби ва Португалия терма жамоасининг ҳужумчиси Криштиану Роналду футбол бўйича Европа мамлакатлари чемпионатларининг тўпурарлари учун бериладиган энг олий соврин -«Олтин бутса»га тўртинчи маротаба эгалик қилиб, қитъа футболи тарихида ўзига хос рекорд ўрнатди.\nЎтган футбол мавсумида у рақиблар дарвозасини аниқ нишонга олиш бўйича энг юқори натижа кўрсатиб, 48та гол уришга муваффақ бўлган.\nБундан илгари у 2007/08 («Манчестер Юнайтед», 31 гол), 2010/11 («Реал», 40 гол), 2013/14 («Реал», 62 гол) футбол мавсумларида ҳам «Олтин бутса» совриндори бўлган.\nТўпурарларнинг олий соврини «Олтин бутса» 1968 йилда таъсис этилган бўлиб, ҳар йили футбол мавсуми якунига кўра, энг «мерган» ҳужумчига берилади.\nҚИТЪА БИРИНЧИЛИГИ «ШОВ-ШУВ»ЛАРИ\nСпортнинг волейбол тури бўйича Болгарияда ўтказиладиган Европа чемпионатининг чорак финал баҳсларида бир қатор «шов-шув»лар юз берди.\nКутилмаганда Словения терма жамоаси амалдаги жаҳон чемпиони Полша термасини мағлуб этиб, қитъа биринчилиги учун курашни давом эттириш имкониятини тортиб олди.\nЧорак финалнинг яна бир учрашувида италияликлар Россия волейболчиларини 3:0 (20:25, 19:25, 19:25) ҳисобида доғда қолдириб, Европанинг амалдаги чемпионларини майдон ташқарисига чиқариб қўйишди.\nЕвропа биринчилиги турнири қизғин давом этмоқда.\nХОУ ИФОН - ГРАН-ПРИ ҒОЛИБИ\nМонте-Карло шаҳрида шаҳмат бўйича аёллар ўртасида Гран-При мусобақалари бўлиб ўтди.\nТурнирнинг 10-турида украиналик Мария Музичукка қарши дона суриб, ғалаба қозонган ва жамғарилган холлар сонини 8,5тага етказган хитойлик шаҳматчи Хоу Ифон Гран-При мусобақалари ғолибига айланди.\nИккинчи ўринни ҳиндистонлик Хампи Конеру (7 хол) ишғол этди. Украиналик Мария Музичук (6,5 хол) ҳам кучли учликдан жой олди.\nМаълумки, 2017 йилда Монте-Карло шаҳрида шаҳмат бўйича аёллар ўртасида ўтказиладиган жаҳон чемпионатида Гран-При ғолиби Хоу Ифон ва Мария Музичуклар жаҳон шаҳмат тожи учун кураш олиб борадилар.\nБугун: 10-12-2019 16:58:02


1-3 ёшгача | Суғдиёна биринчи аёллар электрон журнали\nКИЧКИНТОЙНИНГ ИММУНИТЕТИНИ ОШИРАМИЗ!\n200 гр. наъматак мевасини 1 л. сувда қайнатинг. Қайнаб чиққач, 3 ош қошиқ шакар қўшиб, қайнатишда давом этинг. Батафсил... Янги шарх қўшиш КИЧКИНТОЙИНГИЗ ХАРХАША ҚИЛАЯПТИМИ? Яқиндагина «ажи-ку-ку» қилсангиз, ҳатто эмлаш оғриғини ҳам унутиб юборадиган, жилмайсангиз, кулиб жавоб қайтарадиган, «бер» десангиз...\nБатафсил... Янги шарх қўшиш ФАРЗАНДИНГИЗ ҚАНДАЙ ҲОЛАТДА УХЛАЙДИ?\nШифокорлар тунда боланинг қай ҳолатда ухлашига қараб, унинг характери ва руҳиятидаги ўзгаришларни билиш мумкин, дейишади.\nБатафсил... Янги шарх қўшиш БОЛА ТИЛИДАГИ ЁРИҚЛАР: ХАВОТИРГА АСОС БОРМИ?\nУч ёшли фарзандимнинг тили ўйилиб қоляпти. Шифокорга мурожаат қилсам «Болангизда географик тил ёриқлари касаллиги, бунинг хавотирли ери йўқ, ўтиб кетади» деган жавобни олдим.\nБатафсил... Янги шарх қўшиш ГАПИРИШНИ ИСТАМАЙДИГАН БОЛАКАЙЛАР, БУ КАСАЛЛИКМИ?!\nИндамас болакайларни кўрганда, «бу бола оғзига сув солиб олганми» деймиз. Аммо айрим болаларда турли бузилишлар сабаб вақтинчалик нутқнинг йўқолиши мумкинлиги ҳақида ҳамма ҳам билавермайди. Батафсил... Янги шарх қўшиш ҚЎРҚОҚ, АРАЗЧИ, ЁЛҒОНЧИ БОЛАКАЙЛАРНИ ҚАНДАЙ ТАРБИЯЛАШ КЕРАК?\nБританиялик олимлар болаларнинг сайр вақтидаги руҳий ўзгаришларини таҳлил қилиш мақсадида уларни аравачаларга турлича ҳолатда ўтқаздилар: Батафсил... Янги шарх қўшиш БОЛАЖОНЛАР ХОТИРАСИНИ ЧИНИҚТИРМИЗ Болакайга уй ҳайвонлари ёки бирор нарса-буюм акс эттирилган рангли расмни кўрсатинг. Сўнг расмни яшириб, унда нима акс эттирилганини сўранг.Батафсил... Янги шарх қўшиш «УХ-ЛА-МАЙ-МАН!» БОЛАКАЙНИНГ УЙҚУСИ ҚОЧСА...\nКичкинтой уйқусини йўқотиб қўйса, ота-оналарнинг ҳам тинчи бузилади. Аҳир туни билан хархаша қилиб, инжиқланадагина болакайни овутишнинг ўзи бўладими? Батафсил... Янги шарх қўшиш 3 ЁШГАЧА БЎЛГАН БОЛАЛАРГА ҚАНДАЙ МАҲСУЛОТЛАР МУМКИН ЭМАС? Биз фойдали ва мазали деб билган айрим махсулотлар, буни қарангки, болалар организми учун ножўя таъсир кўрсатиши мумкин экан. Батафсил... Янги шарх қўшиш КИЧКИНТОЙГА ОВҚАТ ЁҚМАСЛИГИ ҲАМ КАСАЛЛИКМИ?\nТасаввур қилинг, фарзандингиз бирор таомни егандан кейин ёки мева шарбатини ичгандан сўнг баданини қаший бошлайди. Батафсил... Янги шарх қўшиш Бошқа мақолала...\n3 ЁШГАЧА БЎЛГАН БОЛАЛАРГА ҚАНДАЙ МАҲСУЛОТЛАР МУМКИН ЭМАС? БОЛА ОРГАНИЗМИДА КАЛЬЦИЙ МЕЪЁРДА БЎЛИШИ УЧУН\n123»сўнгги\tАнонс\tпрофилга кириш\tИсмни ёдга сақлаш


Абхазия Германия таклифини рад этди\nАбхазия Германиянинг расмий Тбилиси ва Цхинвали ўртасидаги можарони ҳал этишга оид таклифини инкор этди.\nБу борада Германия ташқи ишлар вазири Франк-Вальтер Штайнмайер билан музокара ўтказган айирмачи Абхазия республикаси президенти Сергей Багапшнинг таъкидлашича, Абхазия ўзаро куч ишлатмаслик тўғрисидаги келишувни имзолаши мумкин, бироқ қочқинларни қайтариш ва республика мақомига оид масалаларни муҳокама этишга тайёр эмас.\n“Бу режанинг ижобий тарафлари ҳам бор, бироқ умуман олиб қараганда, биз уни қабул қила олмаймиз. Шунинг учун, фикримизча, бу режа қайта ишлаб чиқилиши керак”,- деди Абхазия ташқи ишлар вазири Сергей Шамба “Озодлик” билан суҳбатда.\nАбхазияга келишдан аввал Германия ташқи ишлар вазири Грузия раҳбарияти билан музокаралар ўтказган эди. У Германия таклифини Москвада Россия расмийлари билан ҳам муҳокама қилади.


Ҳотам бин Арфага 18та клубдан таклиф берилди\n14:12 / 18.05.2016\nФранциянинг «Ницца» жамоаси ярим ҳимоячиси Ҳотам бин Арфа ўзининг келажаги борасидаги саволларга жавоб қайтарди.\n«Мен 18та жамоадан таклиф олдим. Улардан фақат 3таси мени ўзига жалб эта олди.\nМен ўта муҳим қарорни қабул қилиш арафасидаман. Вариантларни кўриб чиқаман, ўйлаб кўраман ва яқинларим билан маслаҳатлашаман», – дея бин Арфанинг сўзларини келтиради Lequipe нашри.\nМавсум якунида ушбу 29 ёшли футболчи эркин агентга айланади.\nБундан олдинроқ, ушбу футболчига Европадаги бир қатор гранд жамоалар қизиқаётган, шу жумладан бу жамоалар қаторида «Атлетико», «ПСЖ» ҳамда унинг собиқ жамоаси «Лион» номлари борлиги ҳақида хабарлар берилганди.\n2015-16 йилги мавсум арафасида «Ницца»га келиб қўшилган футболчи 34та учрашувда 17та гол урди ва 7та голли узатма муаллифи бўлди. Бундан олдинги мавсумларни у АПЛнинг «Ньюкасл» ва «Халл» жамоаларида ўтказганди.


Россияни тарк этаётган GM Ўзбекистондаги фаолияти ўзгармаслигини билдирди\n09 май 2021, Тошкент вақти: 08:32\nАҚШнинг автомобилсоз гиганти General Motors ширкатининг Россиядаги заводини ёпиши ва бу давлатдан сармоясини олиб чиқиши ширкатнинг Ўзбекистондаги фаолиятига таъсир қилмаслигини айтилмоқда.\nРИА-Новости агентлигига сўзлаган "Ўзавтопром" ширкати мулозими айни пайтда "бироз мушкул" кечаётган бўлса-да, келгусида Россияга мўлжалланган экспорт ҳажми ва таркибида ўзгариш бўлмаслигини билдирди.\nАҚШнинг General Motors ширкати Санкт-Петербургдаги заводи фаолиятни тўхтатишни режалаётганини 18 март куни эълон қилган. Ширкат раҳбарияти ўз қарорини Россия бўйлаб GM автомобиллари савдосининг сезиларли даражада озайгани билан изоҳламоқда. Расмий ҳисоб-китобларга кўра, 2014 йилда Россияда General Motors автомобилларини ишлаб чиқариш 10% фоизга қисқарди.\nGeneral Motors автомобилларининг улуши Ўзбекистон авто бозорида 90 фоиздан кўпроқни ташкил этади. Ўтган икки ой ичида Ўзбекистонда ишлаб чиқарилган General Motors автомобилларининг Россияда сотуви ҳам 57% қисқарди. Шундай бўлса-да, General Motors Асакадаги автомобил заводига сармоя киритишни озайтиргани йўқ.


Вальверде: “Фати ҳали “Барселона”га жуда кўп фойда келтиради” / CHAMPIONAT.asia\n03:30Olamsport: Ўзбекистонлик спортчиларнинг Токио-2020 Олимпиадаси учун либослари, "Ҳумо"да йирик ғалаба 0 03:23ЕЧЛ. Топ-5 чемпионат етакчилари орасида фақат "Бавария" ғалаба қозонди 3 03:05ЕЧЛ. "Ювентус" Францияда мағлуб бўлди 45 02:55ЕЧЛ. "Реал" жавоб учрашувидан олдин танг аҳволда қолди 313 01:55Моуринью "Тоттенхэм" раҳбариятидан марказий ҳимоячи сотиб олишни талаб қилди 2 01:28Бекхэм MLSнинг даражаси ҳақида гапирди 1 00:40Жеррард "Рейнжерс"ни Европа лигаси 1/8 финалига олиб чиқди 4 00:14ЕЧЛ. "Лион" – "Ювентус". Бошланғич таркиблар билан танишинг 9 00:10Спортчилар ижтимоий тармоқларда 0 00:04ЕЧЛ. "Сантьяго Бернабеу"даги ўйинни кимлар асосий таркибда бошлаши маълум бўлди 62 23:50"Барселона" тарбияланувчиси учун бир қатор клублар кураш олиб боришади 1 23:25"Қўқон-1912" жамоаси аъзолари "Мурувват уйи"га ташриф буюришди 3 23:16Невилл: "Салоҳ "Реал" ёки "Барселона"да ўйнашни хоҳлайди" 15 22:56"Пахтакор" ҳужумчиси “Навбаҳор”га ўтди 26 22:52"Челси" Алонсонинг трансфер нархини эълон қилди 4\n15 сен 2019 07:32\nТеглар : «Валенсия» Ла Лига Барселона Эрнесто ВальвердеАнсу Фати\n“Ўйиндан қолган ижобий таасурот – бу “Барселона”нинг рақибга доимий босим уюштириб, гол уришга бўлган интилиши бўлди.Бир қатор вазиятларда биз рақибга катта ҳудудни қолдирганимиз гол ўтказишимизга ҳам олиб келиши мумкин эди. Чунки “Валенсия”нинг ҳужумида жуда тезкор ҳужумчилар бор. Биз рақибни босимда ушлаб турди ва ажойиб иккинчи таймни ўтказдик.\nБизга қайси майдонда тўп тепаётганимизнинг аҳамияти бўлмаслиги лозим. Жамоа фақат бир мақсад –ғалаба учун ҳаракат қилиши лозим.\n“Барселона” футболчиси бўлиш осонмас. Фати “Валенсия”га қарши баҳсда доимий ҳаракатда бўлди ва ўзининг яхши томонларини кўрсата олди. Деярли биринчи тўпга тегишида гол уриш, иккинчисида голли узатмани амалга ошириш, деярли учинчи уринишида яна гол уриш мумкин бўлган вазиятни яратиш – осон иш эмас. Агар у майдонда бугунгидек ҳаракатларини давом эттирса, “Барселона”га жуда катта ёрдами тегади”, дея Вальверденинг сўзларидан иқтибос келтирмоқда Marca.\n"Барселона" тарбияланувчиси учун бир қатор клублар кураш олиб боришади 1\nПике “Эль-Класико”да қатнашадими? 28


Улар дунёга келганидан егани олдида, емагани кетида, қийинчилик кўрмай, ҳаётнинг аччиқ-чучугини татимай катта бўлишган, деган хато тасаввур бор. Ҳаттоки, улар болалигида қамбағал бўлишган бўлса ҳам, бойликка фирибгарлик йўли билан ёки турли алоқалари воситасида осонгина эришган, деган фикрлар ҳам устун. Ҳа, кўпчилик бой-бадавлат кишилар ҳақида шундай ўйда экани сир эмас. Бугунги кунда миллиардерлардан бири дунёнинг энг қудратли давлатининг президенти бўлиб турган, бойлар ва камбағаллар орасидаги фарқ сезиларли равишда ўзгариб бораётган бир вақтда бу афсонани рост деб ўйлаш ҳам мумкин. Аммо, аслида бу тамоман бошқача. Демак, қуйида бойлар ҳақидаги айрим тасаввурларни ҳақиқий ҳаётдаги аҳвол билан солиштирамиз.\n1. Улар ҳашам ва дабдаба оғушида\nАгар кимдир бой кўринса, билингки, унинг ишлари ҳар доим ҳам силлиқ кетавермайди. «Миллионер қўшни» китоби муаллифлари Стэнли Томас ва Данко Уильямнинг аниқлашича, 1 млн доллардан ортиқ маблағи бор аксарият миллионерлар ўртаҳол тоифа яшайдиган туманларни маъқул кўришади ва ўзларининг бойлигини билдирувчи харидларни амалга оширишдан йироқ бўлишади.\n2. Ҳаммаси пулга боғлиқ, бахтиёрлик ҳам\nДаромадларнинг кўплиги инсонни маълум бир лаҳзагача бахтиёр қилади. Шундан сўнг, ёқтирган ишингизни бажариш учун етарли маблағни тўплагач, молиявий томонини ўйламай қўясиз. Пулингиз кўпайиши сизни хурсанд қилмай қўяди. Ҳа, бойлар ҳақиқатдан ҳам бахтли кўринишади, аммо бу пули кўплигидан эмас, балки севимли иши билан шуғулланаётганидан ёки шунчаки бўш вақти кўпроқлигидандир.\n3. Улар тайёрга айёр, бойликни мерос олишган\nАлбатта, пулнинг манбаи диққатга сазовор нарса. Аммо, ҳамма нарсани ҳал этмайди. Дунёдаги 2170 миллиардер бойлигини қайтарзда тўплаганини ўрганган Wealth-X тадқиқот компаниясига кўра, уларнинг 60 фоизи пулларини мустақил равишда ишлаб топган ва фақат 20 фоизи бойликни мерос олган.\n4. Миллиардерлар оғир ишда ишламайди\nТомас Корелли бойларнинг одатларини ўрганишга 5 йил умрини сарфлади. Унинг аниқлашича, тўлиқ иш куни ишлайдиган, ҳафтасига 50 ёки ундан кўп соат ишлайдиганлар орасида бойларнинг 86 фоизи, қашшоқларнинг 57 фоизи бор. Бунда, бойларнинг 67 фоизи бир кунда бир соатдан камроқ телевизор кўрган. Қашшоқ кишиларнинг 77 фоизи кунига бир соатдан кўп телевизор кўргани маълум бўлган. Бу борада Tesla раҳбарининг ҳаётига оид айрим маълумотлар асқатади. SpaceX асосчиси Илон Маск фаолияти бошида ҳафтасига 100 соатдан ишлаган, кейинчалик у бу миқдорни ҳафтасига «80−90 соат»га туширган.\n5. Улар касодга учрамайди\nБойлар ҳақидаги нотўғри тасаввурлардан яна бири уларнинг ҳеч қачонга касодга учрамаслиги тўғрисидаги ўйдир. Агар сиз даромаддан харажатни кўпайтириб юборсангиз, ноаниқ сармоялар киритсангиз касодга учрайсиз. Бу бойлар ва камбағалларга ҳам бирдек тегишли бўлган қоида. Шунинг учун ҳам Хосе Кансеко, Майк Тайсон, Марк Твен ва бошқа муваффақиятли тадбиркорлар ҳисобланган Уолт Дисней, Ҳенри Форд ва бир вақтлар ўз казиносини касодга учратган Дональд Трамп ҳам касодга учраганликларини эълон қилишган.


Тақдири азал миллат манглайига ҳазрат Навоийдек улуғ зотни битгани ўзбек халқининг ўтмиши, ҳозирги ва келажакдаги ҳар бир вакили учун чексиз ғурур ва ифтихор тимсоли бўлиб қолаверади.\nНавоийнинг абадиятга дахлдор мероси, бетакрор асарлари нафақат ўзбек халқи, балки бутун башариятнинг бебаҳо маънавий хазинасига айлангани рост. Бугунги кунда ул зотнинг умрбоқий асарлари дунёнинг ўнлаб тилларига таржима қилинган. Бу асарлардаги эзгулик, инсонпарварлик, садоқат, имон-эътиқод тараннуми инсониятни ҳамжиҳатликка даъват этиб келаётир.\nУнинг асарларини мутолаа қилиш асносида ҳазратнинг бетимсол закоси олдида ҳайрат уммонига ғарқ бўласиз. Назаримизда, ул зот юксак даражада тараққий этган замонамизнинг ўзига хос жиҳатларини, ҳатто муаммоларини беш ярим аср илгари теран нигоҳ билан кўра олгандек. Мисол тариқасида глобал аҳамият касб этаётган экологик муаммоларни олайлик. Бугунги кунда инсоннинг табиатга нисбатан шафқатсизларча муносабати натижасида экологик вазият тобора кескинлашиб бораётгани айни ҳақиқат.\nЭсланг, «Сабъаи сайёр» достонида шоҳ Баҳром овга чиқиб, навкарлари билан жонзотларга мисли кўрилмаган даражада қирон келтиради. Қон дарёдек оқади.\nҚон ҳароратидан ернинг устки қаттиқ қатлами ивиб, унинг остидаги ботқоқлик Баҳром ва навкарларини ўз домига тортади.\nНавоий ҳазратлари олис ўтмишдан туриб, бугунги замондошларни муқаррар бир хавф-хатардан огоҳ этган экан. «Агар шу тахлит кетаверсак, Шоҳ Баҳром ва унинг сафдошлари қисмати бутун инсониятнинг бошига тушмасмикин?» деган фикр шууримизни жунбишга келтиради.\nАлишер Навоий наинки ўз асарлари, балки эзгу амаллари билан ҳам эл-улусга ибрат кўрсатгани тарихий манбаларда акс этган. Хондамирнинг «Макорим ул-ахлоқ» асарида тилга олинган, кўпчиликка яхши таниш бир воқеани эслайлик. Амир Низомиддин Алишер таҳорат олаётганларида либосларига илашиб қолган бир чумолини, ўз уясидан йироқда сарсон бўлмасин деб, йўлларидан қайтганлари ва митти жониворни ўз маконига элтиб қўйганлари ул зотнинг наинки инсоният, балки бутун борлиққа муҳаббати, раҳм-шафқатидан далолат эмасми?\nШу боис ул ҳазрат ёзганларки:\nФил бўлса, агар хасминг, десангки,\nБир пашшага оламда етказма\nЯъни, душманинг фил бўлса ҳам, зиён кўрмасликни истасанг, бу оламда пашшага ҳам зарар етказмагин.\nУруш, хунрезлик, адоват сингари офатлар замон ва макон чегараларини тан олмайди. Замонлар ўтиши билан бу офатларнинг шакл-шамойили ўзгарар, аммо мазмун-моҳияти ўзгармай қолаверади. Чунки бани башарни ҳалокатга, кулфату мусибатларга етакловчи омил ягона – НАФС. Зеро, улуғ мутафаккир лутф қилганларидек:\nБеша шерин гар забун этсанг\nНафс итин қилсанг забун, оламда\nйўқ сендин шужоъ.\nДарҳақиқат, ўрмондаги ваҳший шерни енгиб, ер тишлатишдан кўра, ичимиздаги нафс итини бўйсундириш ҳақиқий мардлик, шижоат белгисидир. Инсон ўз нафсини тобе қилолмас экан, ер юзида низо, биродаркушлик, турли можаролар авж олаверади. Айни пайтда терроризм, экстремизм, уюшган жиноятчилик сингари иллатлар Одам ато авлодларининг муросасизлиги, худбинлиги, очкўзлиги ва ҳарислигининг, бир сўз билан айтганда, НАФСнинг аччиқ меваларидир, холос.\nАтрофга теранроқ назар солайлик. Ҳар куни ўнлаб бегуноҳ инсонлар мақсадсиз уруш ва низолар, зиддиятлар, ҳарбий ҳаракатларнинг қурбони бўлаётир. Навоий бобомизнинг асрлар оша яшаб келаётган шоҳ сатрлари уйғоқ руҳнинг янгроқ фарёдидек жаранглайди:\nЁр ўлунг бир-биримизгаким,\nКошки, донишманд шоиримиз илгари сурган ана шу ҳақиқатни бугунги кунда башарият аҳлининг барчаси англаб етганида эди... Афсуски, ҳар тарафлама тараққий этган, инсоният илм-фаннинг энг баланд чўққиларини эгаллаётган кунда ҳам улуғ ўзбек мутафаккири беш ярим аср аввал англаган ҳақиқатни тушунгани йўқ. Акс ҳолда, бугун дунёнинг турли нуқталарида урушлар, хунрезликлар тўхтаган, халқлар ўртасидаги адоватли можаролар барҳам топган бўларди.\nНавоий ўз даврида ана шундай қирғинларнинг олдини олишга, мамлакатда тинчлик-осойишталик ҳукм суришига ўзининг беқиёс ҳиссасини қўшди. Бунёдкорлик ишларига бош-қош бўлиб, жуда кўплаб маданий-маиший иншоотлар, мактаб ва мадрасалар, ҳаммом, шифохоналар, кўприклар қуришга бош-қош бўлган.\nҲусайн Бойқаро ҳукмронлиги даврида «Амири кабир» – буюк амир лавозимида фаолият кўрсатган Алишер Навоий ундан эл-улус манфаати, шаҳар ва мамлакат ободончилиги, маданият равнақи, адолат тантанаси учун фойдаланган.\nМамлакат пойтахти – Ҳирот бу даврда ниҳоятда кўркамлашди, халқ турмуши яхшиланди, шеърият, нафис санъатлар ривож олди. Талабалар учун «Ихлосия» мадрасаси, дарвешлар учун «Халосия» хонақоҳи, беморлар учун «Шифоия» шифохонаси, қироатхона («Дор ул ҳуффоз») қурилди. Ҳиротда яна «Низомия», Марвда «Хусравия» ва бошқа мадрасалар барпо этилди.\nНавоий нафақат мадраса, шифохоналар қурдирди, балки, уларни керакли даражада жиҳозлаш, ўзини-ўзи таъминлаш учун вақф ерлар ажратиб бериш, мударрислар, табиблар ва бошқа ходимлар билан таъминлаш, уларга ойлик маош, озуқа, кийим-бош белгилашгача, талабалар нафақаси ва китобларигача, барча-барчасини мукаммал бошқариб, ташкил этиб берар эди. Ўзи доимо хабар олиб, назорат қилиб туришни ҳам унутмасди. Бинолар қурилиши тарҳи билан бевосита шуғулланар, уста ва шогирдлар меҳнатидан бохабар бўлиб турарди.\nНавоийнинг нақадар халқпарвар бўлгани, эл-юрт манфаатларини ҳар доим ўз манфаатидан устун қўйганликлари ортиқча эътирофга муҳтож эмас.\nЮз жафо қилса манга, бир қатла\nЭлга қилса бир жафо, юз қатла\nУшбу байтда ҳам софлик, самимият ва халқпарварлик яққол намоёндир.\nБугун биз илм-фан, техника, ахборот технологиялари юксак даражада ривожланган бир даврда яшаяпмиз. Бу замон ҳар биримиздан маънавиятимиз, миллий қиёфамиз, қадриятларимизни турли ёт таъсирлардан ҳимоялаш, хусусан, ёшларимизнинг онгини турфа иллатлардан асраш, уларни Ватанга садоқат, миллий ва умумбашарий қадриятларга ҳурмат руҳида тарбиялашни тақозо этади.\nНавоий асарларининг ёшлар таълим-тарбиясидаги ўрни ва аҳамияти тобора ортиб бораётир. Бу асарларда илгари сурилган шарқона одоб-ахлоқ, ибо ва ҳаё, ор-номус, мардлик, жасорат, Ватанга садоқат, ота-онага ҳурмат, меҳру муҳаббат ғоялари бизнинг замонамизда ҳам долзарблигича қолмоқда.\nУлуғ мутафаккирлар бутун олам аслида инсоният билан гўзал эканини таъкидлайди. Шу боис ҳар бир инсон сайёрамизни имкон қадар обод этиши, бузғунчилик билан эмас, бунёдкорлик, яратувчанликлар билан унинг фаровонлигини, осойишталигини таъминлаши лозим:\nТо бани Одам ила олам эрур,\nОлам ичинда бани Одам эрур.\nАлишер Навоий ўзининг олтмиш йиллик умри давомида мангуликка татигулик ишларни амалга оширди. Ўлмас асарлар битди, она тилимизнинг шуҳратини, беқиёс гўзаллиги ва нафосатини яққол намоён этди. Умри давомида эл-юрт ғами, қувонч ва ташвишлари билан яшади, инсониятни ўзидан яхши ном қолдиришга даъват этди.\nЗамонлар, давру давронлар ўтаверади. Лекин Алишер Навоийдек буюк аждодларимиз қолдирган бебаҳо маънавий хазиналар асрлар суронига бардош бериб, янада сайқал топиб, қадр-қиммати ошиб бораверади. Биз эса Навоий бобомизнинг номи билангина фахрланиб қолмасдан, ана шу хазинадан баҳраманд бўлиб яшамоғимиз керак. Зеро, Навоийни англаган эл саодатга эришмоғи муқаррар.


Мақолалар мазкур саъна бўйича сараланган: Четверг, 28 Сентябрь 2017\nЎзбекистон ва Америка ишбилармонлари ҳамкорлигида янги босқич\nАмерика Қўшма Штатларининг нафақат йирик, балки кичик ва ўрта бизнес вакиллари ҳам Ўзбекистонга инвестиция киритишга катта қизиқиш билдирмоқда. Бунга -мамлакатимизда иқтисодиётни либераллаштириш бўйича амалга оширилаётган кенг кўламли ислоҳотлар, шу билан бирга, Президентимиз Шавкат Мирзиёевнинг жорий йил 18 — 20 сентябрь кунлари Америка Қўшма Штатларига ташрифи, БМТ Бош Ассамблеясининг 72-сессиясида сўзлаган нутқи катта туртки берди, десак, янглишмаймиз.\nХалқаро пресс-клубнинг навбатдаги сессиясида мазкур тарихий ташриф мазмун-моҳияти ҳақида сўз юритилиб, хусусан, 20 сентябрь куни Нью-Йоркда бўлиб ўтган Ўзбекистон — АҚШ бизнес форуми тафсилотлари муҳокама этилди.\nПрезидентимиз Шавкат Мирзиёевнинг Америка Қўшма Штатларига ташрифи, БМТ Бош Ассамблеясининг 72-сессиясида сўзлаган нутқи халқаро миқёсда катта қизиқиш уйғотиб, мамлакатимиздаги ҳамда хорижлик экспертлар томонидан юксак баҳоланмоқда.\nЎзбекистон Республикаси Бош вазири ўринбосари Жамшид Қўчқоровнинг айтишича, ташриф давомида дунё ҳамжамияти Ўзбекистонда амалга оширилаётган ислоҳотлар билан танишди. Дунёда шундай амалиёт борки, қайси мамлакат сиёсий ёки иқтисодий ташаббуслар билан чиқаётган бўлса, БМТ ёхуд Америка бизнес доиралари минбаридан туриб жаҳон афкор оммасига ҳавола қилади.\nҚайд этиш керакки, экспертлар, тадбиркорлар, дипломатлар Ўзбекистон Марказий Осиёда минтақавий сиёсатни фаоллаштириш орқали минтақани жипслаштирувчи, иқтисодий тараққий топтирадиган локомотивга айланаётганини таъкидлашмоқда. Ўзбекистон шу йўл билан нафақат ўзининг, балки Марказий Осиёнинг иқтисодий фаровонлигига замин яратмоқда.\nМамлакатимиз делегацияси аъзоларининг маълум қилишича, Халқаро валюта жамғармасининг фармойиш берувчи директори Кристин Лагард Президентимиз Шавкат Мирзиёев билан учрашувда юртимизда изчил олиб борилаётган ислоҳотларни “Ўзбекистон Ренессанси”, дея баҳолади. Дунёнинг энг йирик молия муассасаси раҳбари валюта ислоҳотларига алоҳида эътибор қаратди. Унинг фикрича, бу жараёнда иқтисодиётнинг базавий тармоқларини, жумладан, энергетика соҳасини қўллаб-қувватлаш, шунингдек, аҳолини ижтимоий муҳофаза этиш бўйича қабул қилинаётган чора-тадбирлар муҳим аҳамиятга эга.\nЎзбекистон Республикаси Инвестициялар бўйича давлат қўмитаси томонидан Америка — Ўзбекистон савдо палатаси билан ҳамкорликда ташкил этилган тадбирда АҚШнинг йирик компаниялари вакиллари қатнашди.\n“General Electric”, “Honeywell”, “ExxonMobil”, “CNH Industrial”, “John Deere”, “Coca-Cola”, “Boeing”, “Caterpillar”, “City Group”, “Visa”, “AGCO”, “Gilead Sciences” каби йирик корпорациялар ана шулар жумласидандир.\nЎзбекистон Республикаси Инвестициялар бўйича давлат қўмитаси раиси Азим -Аҳмадхўжаевнинг маълум қилишича, бизнес форуми мутлақо янгича ёндашув асосида ташкил этилди. “Одатдаги каби қуруқ тақдимотларсиз, жонли мулоқот олиб борилди. Муҳокамаларда инвесторларга мамлакатимизда яратилган шароитлар, уларнинг ҳуқуқларини ҳимоя қилишнинг қонуний асослари ҳақида маълумот берилди. Биз америкаликлар билан улар тушунадиган бизнес тилида очиқ мулоқот ўрнатдик. Ҳеч қандай маълумот яширилмасдан, тўғридан-тўғри савол-жавоб ўтказилди”, деди у.\nАҳамиятлиси, бизнес форумида аввалига 65 га яқин компаниялар қатнашиш истагини билдирган бўлса, кейинчалик бу рақам 200 тадан ошиб кетди. Ҳатто Канададан ҳам тадбиркорлар келишди. Улар Ўзбекистонда юз бераётган жадал суръатдаги ислоҳотларни синчковлик билан кузатиб боришмоқда.\nЎзбекистон Савдо-саноат палатаси раиси А. Икрамовнинг қайд этишича, бизнес форумида нафақат дунёнинг етакчи компаниялари, балки АҚШнинг турли штатларидан 60 дан ортиқ кичик ва ўрта бизнес вакиллари қатнашди. Улар Ўзбекистон билан иқтисодий ҳамкорлик қилишни исташмоқда.\nФорум иштирокчилари томонларни қизиқтирган аниқ инвестиция ҳамда савдо лойи-ҳаларини муҳокама қилди, уларни амалга ошириш бўйича қўшма тадбирлар белгилаб олинди. Форум якунида АҚШ компаниялари билан умумий қиймати 2,6 миллиард долларга тенг бўлган йирик ҳужжатлар тўплами, жумладан, “General Electric” ва “Honeywell” корпорациялари билан нефть-газ ҳамда нефть-кимё соҳаларида, “CNH Industrial”, “John Deere” ва “Caterpillar” компаниялари билан машинасозлик соҳасида, “OSI Systems” ҳамда “Lutron” компаниялари билан электротехника соҳасида, “Boeing” компанияси билан фуқаро авиацияси соҳасида истиқболли қўшма лойиҳаларни амалга ошириш бўйича келишувлар имзоланди.\nНью-Йоркда илк марта «Савдо уйи» очилди\nЎзбекистон Республикаси ташқи савдо вазири Элёр ўаниевнинг билдиришича, 2016 йилда мамлакатимизнинг Америка билан ўзаро савдо айланмаси 460 миллион долларни ташкил этди. Ташриф доирасида Америка компаниялари билан 320 миллион долларлик экспорт шартномалари имзоланди.\nОкеан ортида, шу билан бир қаторда, Ўзбекистоннинг тўқимачилик маҳсулотларига, сархил мева-сабзавотларига ҳам талаб юқори. Айниқса, ҳунармандларимиз томонидан тайёрланган буюмлар мазкур мамлакатда жуда харидоргир ҳисобланади. Шуларни ҳисобга олган ҳолда, Америка Қўшма Штатларида Ўзбекистон “савдо уйи” очилди. “Шу пайтгача бундай “Савдо уйи” йўқ эди. Бу тузилма биринчи галда мамлакатимиз кичик бизнес ва хусусий тадбиркорлик субъектларига кўмакдош бўлади. Шуни алоҳида айтишни истардимки, узоқ масофага ҳамда катта транспорт харажатларига қарамасдан, маҳсулотларимизга Америка бозорида талаб катта. Тадбиркорларимиз океан ортида бемалол рақобат қила олади. “Савдо уйи” барча кичик тадбиркорлик субъекти учун очиқ. Бу саъй-ҳаракатлар уч-тўрт йилда ўз натижасини беради”, деди Э. ўаниев.\nВазирнинг қайд этишича, Ўзбекистон бизнес форуми доирасида яқин йилларда яна 2 та “Boeing 787-Dreamliner” йўловчи самолётини харид қилиш бўйича битим тузилган. Шунингдек, “Boeing 767” йўловчи самолётлари юк ташиш мақсадида қайта таъмирланиб, транспорт самолётларига айлантирилади. Натижада улар ёрдамида сархил мева-сабзавотларни АҚШга етказиб бериш имконияти пайдо бўлади. Чунки ушбу самолётнинг ҳар бири 60 тонна юкни Америкадаги буюртмачиларга ўз вақтида етказиб бера олади.\nА. Икрамовнинг айтишича, палата форумга тайёргарлик жараёнида Миннесота, -Виржиния ҳамда Колумбия округи тадбиркорлари билан видеоконференция ўтказди. “Гарчи ушбу мамлакат қишлоқ хўжалиги жадал тараққий топган бўлсада, тадбиркорларимиз\n2 миллион долларлик қуруқ мева ҳамда булғор қалампирини экспорт қилишди. Бу нимадан далолат беради? Улар бизнинг экологик тоза, гени модификациялаштирилмаган маҳсулотларимизга катта қизиқиш билан қарамоқда. Биз Америка — Ўзбекистон савдо палатаси билан ҳар ойда бир марта видеоконференция орқали учрашиб турадиган бўлдик. Бундан ташқари, янги “Савдо уйи” имкониятларидан самарали фойдаланилади”, деди у.\nХалқаро пресс-клубда маълум қилинишича, Ўзбекистон суверен рейтинг олишга ҳозирлик кўраяпти. Бунда мамлакатимиз Американинг етакчи банкларидан бири — “Citibank” билан ҳамкорликни йўлга қўяди. Ҳукумат суверен рейтингни чет элдан жалб этилаётган маблағларни диверсификация қилиш мақсадида олади. Чунки давлатимиз раҳбари кўпроқ тўғридан-тўғри чет эл инвестицияларини жалб қилиш талабини қўймоқда.\nЎзбекистон Республикаси ахборот технологиялари ва коммуникацияларини ривожлантириш вазири вазифасини бажарувчи Шерзод Шерматовнинг айтиб ўтишича, ахборот технологиялари соҳаси учун Америкага ташриф жуда муҳим музокараларга, келишувларга бой бўлди. Инвесторлар билан учрашувларда Кремний водийси мисолида технопарк ҳамда инновацион марказларнинг экотизимни яратиш ва қўллаб-қувватлаш бўйича музокаралар ўтказилди. Шунингдек, юртимизда IT-старт-апларни қўллаб-қувватлашга инвесторларни жалб этиш бўйича ҳамкорлик истиқболлари муҳокама қилинди. Мамлакатда қуёш панелларидан фойдаланган ҳолда, дата-марказларини барпо этиш режалаштирилаяпти. Бундан ташқари, “Amazon Web Services” платформаси орқали юртдошларимизга хизматларни тақдим қилиш имкониятлари кўриб чиқилди.\nУмуман, мамлакатимиз раҳбарининг Америка Қўшма Штатларига ташрифи бизнес доиралар учун ҳам тарихий аҳамият касб этди. Президентимиз ҳар бир инвестор билан фаол иш олиб борадиган масъулларни аниқ белгилаб бергани, ҳар бир келишув, учрашув якунлари бўйича “йўл хариталари” ишлаб чиқилаётгани диққатга сазовор. Энг муҳими, ҳамкорлик алоқалари изчиллик билан давом этади. Жумладан, келаси йилда Америка — Ўзбекистон бизнес форумини Самарқанд шаҳрида ўтказиш режалаштирилаётгани ҳам бунинг яққол тасдиғидир.\nТежамкор технологиялар, истиқболли лойиҳалар намойиши\nПойтахтимиздаги “Ўзэкспомарказ” Миллий кўргазма мажмуида энергетика, ёритиш ускуналари ва энергия тежамкор технологияларнинг “UzEnergyExpo — 2017”, қурилиш ҳамда пардозлаш материаллари, иситиш, вентиляция, сантехника тизими жиҳозларининг “UzStroyExpo — 2017” халқаро кўргазмалари давом этмоқда.\nАҳолининг бизнес фаоллигини оширишга ҳисса қўшиш\n“Ўзсаноатқурилишбанк”нинг энг устувор вазифаларидан биридир\nТошкентда “Нодавлат нотижорат ташкилотлари молиявий барқарорлигини таъминлашнинг долзарб масалалари: Германия тажрибаси ва миллий амалиёт” мавзуида семинар бўлиб ўтди. Тадбир Ўзбекистон нодавлат нотижорат ташкилотлари миллий ассоциацияси ҳамда Германиянинг Фридрих Эберт номидаги жамғармасининг мамлакатимиздаги ваколатхонаси ҳамкорлигида ташкил этилди.\nЭъзоз, эҳтиром, ғамхўрлик\nтуфайли юртимизда ўқитувчилик касби тобора улуғланмоқда\nСайёр қабуллар эзгу ишларга йўл очмоқда\nЎзбекистон Республикаси Президенти девонининг Фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати томонидан Қашқадарё вилояти ҳокимлиги, қатор давлат органлари, жамоат ташкилотлари мутасаддилари иштирокида навбатдаги сайёр қабуллар ўтказилди.\nЗамонавий суғурта хизматлари жорий этилди\n“Ўзбекинвест” экспорт-импорт миллий суғурта компанияси томонидан кўрсатилаётган хизматлар сони янада ошди. Гап шундаки, эндиликда фуқаролар “Ёш саёҳатчи”, “Маданий бойликларни суғурталаш”, “Менинг уйим — менинг Ватаним”, “Ҳайдовчи ҳимояси”, шунингдек, юридик ташкилотлар автотранспорт воситаларига ўрнатилган газ баллонлари ҳам суғурталаши мумкин. Кенг жамоатчиликни ушбу хизматлар афзалликлари билан таништиришда эса оммавий ахборот воситаларининг ўрни катта.\nИнсон қадри ҳамма нарсадан устун\nМамлакатимиз Президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 72-сессиясида сўзлаган нутқи мазмундорлиги ва аҳамияти, биз яшаётган мураккаб даврнинг энг долзарб мавзуларини қамраб олганлиги билан ажралиб турди. Хусусан, унда билдирилган ташаббусларнинг муҳимлиги ҳамда ўз вақтида илгари сурилганлиги БМТ Бош котиби Антониу Гутерриш томонидан ҳам эътироф этилгани Ўзбекистонимизнинг ҳар бир фуқаросига чексиз фахр-ифтихор бағишлади.\nЎқувчиларимиз муваффақиятидан куч оламиз\nБундан 25 йиллар муқаддам мактабнинг бошланғич синф партасида ўтирган ўғил-қизларимиз ҳозир турли соҳаларда фаол меҳнат қилишмоқда. Собиқ ўқувчиларимнинг муваффақиятини эшитганимда, ич-ичимдан қувонаман, чексиз фахрланиб кетаман. Бундай хушхабарлар ҳар қандай муаллимни яна янгидан-янги марралар сари чорлайди.\n«Ўзбекистондаги педагогик фаолиятим менга завқ бағишлайди»\nПойтахтимиздаги Инҳа университети республикамиздаги нуфузли олий ўқув юртларидан бири саналади. Бу ерда ўзбекистонлик педагог-мутахассислар билан бирга, дунёнинг машҳур университетларида таҳсил олган Жанубий кореялик, АҚШлик, франциялик, болгариялик, -ҳиндистонлик ҳамда бошқа кўплаб мамлакатлардан келган ўқитувчи-профессорлар -ёшларимизга сабоқ беришади.


02 июл 2020, Тошкент вақти: 22:51\nҚотил она-болани ўлдириш эвазига қўлга киритган пулига тўй қилди\nТошкент вилояти Янгийўл туманида она ва болани чавақлаб, уйдаги мол-мулкни ўғирлаб кетган жиноятчи номи аниқланди (“Даракчи”, 10 декабрь). Жиноят 2014 йил 26 сенятбрда содир этилган. Асли Андижон вилоятида туғилган, Янгийўлда тирикчилик қилиб юрган Шоҳруҳ Абдураҳмонов уйланиш учун жиноят йўли билан пул топишга аҳд қилган ва қўшниси Жалолиддин Тўйчиевнинг уйига ўғирликка тушган. Ж.Тўйчиев уй олиш учун пул йиғаётгани жиноятчига аввалдан маълум бўлган. Ш. Абдураҳмонов пулни ўмаришдан аввал уй бекаси Нигора Тўйчиева ҳамда унинг қизчаси Зилолани чавақлаб ўлдирган. Ўғирланган пулни эса дабдабали тўйга сарфлаган. Жиноят фош этилиб, она ва бола ҳаётига зомин бўлган йигит 25 йилга озодликдан маҳрум этилган.\nҚашқадарёлик аёл чақалоғини 3500 долларга сотаётганда ушланди\nТошкент шаҳри Яшнобод туманида чақалоғини 3500 долларга сотаётган она қўлга олинди (“Ҳуқуқ оламида”, 10 декабрь). Суриштирув жараёнида исми ошкор этилмаган аёл Қашқадарё вилояти Китоб туманида яшагани аниқланган. Енгил ҳаётга ўрганган аёл никоҳсиз фарзанд орттириб, уни Китоб туманидаги уйида дунёга келтирган. Сўнг туман тиббиёт бирлашмаси марказий поликлиникаси педиатрига 180 минг сўм, бўлим мудирига 100 доллар пора бериб, туғилганлик ҳақида сохта маълумотнома қилдирган. Аёл Тошкентда фарзандини пуллаётганда ҳуқуқ идоралари вакиллари томонидан ушланган.\nТошкентда “тез ёрдам”га бўлаётган қўнғироқларнинг 5 фоизи – ёлғон чақирув\nТошкентда тез ёрдам хизматига мурожаатларнинг 5 фоизини ёлғон чақирувлар ташкил этади. Бу ҳақда Тошкент “Тез тиббий ёрдам” станцияси бош шифокори ўринбосари Эльвира Ерманова маҳаллий матбуотга маълум қилган. Қайд этилишича, аввал ёлғон чақирувлар жуда кўп эди. Рақамни аниқловчи телефонлар ўрнатилгач, ёлғон чақирувга ҳавасмандлар камайди. Тиббиёт ходимлари чақирилган жойга бекордан-бекорга бориб келса, бу ҳақда ички ишлар ходимларига хабар берилади. Қоидабузарга Маъмурий жавобгарлик тўғрисидаги кодексниг 199-моддасига биноан энг кам ойлик иш ҳақининг бир баробаридан уч баробаригача жарима солинади.\n“Ўзтрансгаз” ҳамда Урганч магистрал газ қувурлари бошқармаси мансабдорлари газни талон-тарож қилган\n“Ўзтрансгаз” компанияси, Урганч магистрал газ қувурлари бошқармаси, “Ҳазораспавтогаз” ҳамда “Автогазтаъминот” фирмалари мансабдорлари табиий газни талон-тарож қилгани аниқланди. “Бозор ва истеъмолчи” газетаси жорий йил 23-сонида ёзишича, “Хазоразпавтогазтаъминот” жамияти раҳбари Р. Тўхтаев 78 миллион сўмлик газни талон-тарож қилган. Р. Тўхтаев тегишли жазога тортилгани маълум қилинган. Жиноий ишнинг бошқа иштирокчиларига доир тафсилотлар ошкор этилмаган.\nМилицияни сўккан хонанда қилмишига тавба қилди\nҚамоқдан чиққан хонанда Абдулла Қурбонов илк бор матбуотга интервью берди. Бир неча йил аввал ички ишлар ходимларини сўкиб, “порахўр” деб атагани акс этган видеоролик тарқаши ортидан хонанда озодликдан маҳрум этилган эди. “Даракчи” нашри саволларига жавоб қайтарган Абдулла Қурбонов осойишталик посбонларини ноўрин гап-сўзлар билан хафа қилганидан таассуф билдирган. “Кечани кеча, кундузни кундуз демай, бизнинг хавфсизлигимиз учун ҳушёр туришибди... Кўр ҳассасини бир марта йўқотади. Жазони ўташ муассасасида ўтган уч йил давомида ўзимдан ўтгани фақат ўзимга аён”, деган хонанда. Абдулла Қурбонов энди қатиқни ҳам пуфлаб ичаётганини айтган.\nСирдарёда бемор ўқитувчининг иш ҳақи коммунал тўловларга ушлаб қолинди\nСирдарё вилояти Янгиер қурилиш ва коммунал хўжалик касб-ҳунар коллежи ўқитувчиси М. Каримованинг маоши коммунал тўловларга мажбурий ушлаб қолинди (“Адолат кўзгуси”, 10 декабрь). 22 йилдан бери ўқитувчилик қилаётган М. Каримова қўли ва елка суяги синиб, икки ярим ой давомида даволанган. Коллеж маъмурияти эса ўқитувчига касаллик варақаси бўйича тўланадиган пулдан электр энергияси ва газ тўлови учун мажбурий ушлаб қолган. Ушбу ҳолатга муносабат билдирган Сирдарё вилояти Меҳнат ва аҳолини ижтимоий муҳофаза қилиш бош бошқармаси раҳбари Б. Акбаров ходимнинг розилигисиз унинг иш ҳақидан коммунал тўловларга ушлаб қолиш қонунга зид эканини таъкидлаган.


Сотиб олинган автомобилни расмийлаштириш учун тўланадиган йиғимлар бекор қилиниши кутилмоқда — Review.uz\nАвтомобилларни сотиб олганда тўланадиган йиғимлар бекор қилиниши кутилмоқда. Молия вазирлигининг депутат сўровига жавобан маълум қилишича, автомобилни расмийлаштириш учун давлат божи миқдори ҳам қайта кўриб чиқилади.\nОктябрь ойи бошида депутат Дониёр Ғаниев Молия вазирлигига иккиламчи бозорда автомобилларни сотиш ва харид қилишда тўланадиган давлат божи ва йиғимларнинг ставкаларини пасайтириш таклифи билан мурожаат юборган эди.\nДепутат автомашина олди-сотдиси учун белгиланган юқори бож ва йиғимлар боис аксарият ҳолларда фуқаролар олди-сотди шартномасини расмийлаштиришни четлаб ўтиб, уни ишончнома орқали расмийлаштиришни маъқул кўраётганлиги ҳақида ёзган эди.\nПарламент аъзосининг мурожаатига жавобан Молия вазирлиги 2022 йилги давлат бюджети параметрларини шакллантиришда автомобилларни харид қилишда тўланадиган йиғимларни бекор қилиш режалаштирилганини маълум қилди.\n«Бу сотиб олинган автотранспорт воситасини ДЙҲХХда рўйхатдан ўтказиш учун транспорт воситасининг от кучи ва ишлаб чиқарилган санасидан келиб чиққан ҳолда фуқародан ундириладиган бир неча миллион сўмлик тўлов бекор бўлишини англатади», дейди Дониёр Ғаниев.\nУнинг сўзларига кўра, жавоб хатида Молия вазирлиги ва Адлия Вазирлиги томонидан автомобил олди-шартномасини нотариал расмийлаштириш учун белгиланган давлат божи миқдорлари ҳам қайта кўриб чиқилганлиги ҳамда уларни пасайтириш юзасидан «Давлат божи тўғрисида»ги қонунга ўзгартириш киритиш юзасидан қонун лойиҳаси ишлаб чиқилаётганлиги маълум қилинган.\n«Кўриниб турибдики, қонунчиликка юқоридаги ўзгаришларни киритиш орқали 2022 йилдан иккиламчи бозордан сотиб олинган автомобилни расмийлаштириш харажатларини кескин камайтириш ва фуқароларга енгиллик яратиш кўзда тутилмоқда», дея таъкидлади депутат.\nУ автомобилларни расмийлаштиришдаги транзакционал харажатларни камайиши иккиламчи бозорларда автомобиллар олди-сотди кўламини ошишига ва «иккинчи қўл» автомобиллар нархини тушишига хизмат қилишини қўшимча қилди.